10:37 / 28 май | Ruxsora Asqarova | 51\nАссалому алайкум! Аёллар ҳам таровеҳ намози ўқишлари керак, агар ўқилмаса гуноҳ бўлади деб ўқидим. Агар аёлнинг зиммасида кўп йиллик ўқилмай қолиб кетган қазо намозлари бўлса, таровеҳ намозининг ўрнига қазо намозларини ўқиса бўладими ёки бир кунда ҳам таровеҳ, ҳам қазо намозларини ўқиши керакми?\n– Ва алайкум ассалом! Таровеҳни ўқиб туриб уни қазо намозлар ўрнига деб ният қилиб бўлмайди. Чунки таровеҳ бошқа намоз, қазолар бошқа. Таровеҳ суннатдир, қазолар фарз, бир-бирининг ўрнига ўтмайди. Рамазон ойида таровеҳни ўқиган афзал. Қудрати етса, қазоларини ҳам ўқийди, етмаса, рамазондан кейин ўқийди. Чунки таровеҳ намозини ажри катта ва бу фурсат йилда бир марта келади, буни ғанимат билиш керак. Аммо таровеҳ айтганимиздек, қарз намозлар ўрнига ўтмайди.\n«Албатта, Аллоҳ таборака ва таоло сизларга Рамазон рўзасини фарз қилди. Мен эса сизларга унинг қиёмини суннат қилдим. Ким иймонла, савоб умидида унинг рўзасини тутса ва (кечаларини) бедор ўтказса, гуноҳларидан онасидан янги туғилгандек бўлиб чиқур», дедилар», деди».\nНасаий ва Аҳмад ривоят қилганлар.\nШарҳ: Аввало ҳадиснинг ровийси Назр ибн Шайбон раҳматуллоҳи алайҳи билан танишиб олайлик:\nНазр ибн Шайбон Худдоний ал-Басрий. Ҳадисларни Абу Салама ибн Абдурраҳмон ибн Авф ва оталаридан ривоят қиладилар. Бу ҳадислар рўзанинг фазли тўғрисидадир.\nБу зотдан Қосим ибн Фазл Худдоний, Наср ибн Али ал-Жаҳзамий, Абу Ақл ад-Даврақийлар ривоят қилганлар.\nНазр ибн Шайбон раҳматуллоҳи алайҳи Абу Салама ибн Абдурраҳмон розияллоҳу анҳунинг отасига Расулуллоҳ соллаллоҳу алайҳи васаллам Рамазон ойи ҳақида муҳим ҳадис айтганларини билиб юрар эдилар. Шунинг учун Абу Салама розияллоҳу анҳуни кўришлари билан ўша ҳадисни сўрадилар.\nУшбу ҳадисдан салафи солиҳларимизнинг илмга, Пайғамбаримиз соллаллоҳу алайҳи васалламдан содир бўлган ҳар бир ҳадисга қанчалар эътибор билан қараганликларини кўриб турибмиз. Ул азизларимиз илм йўлида ҳар бир қулай фурсатдан унумли фойдаланишга ҳаракат қилганлар. Биз ҳам улардан ўрнак олишимиз лозим.\nҲадисдан оладиган бошқа фойдаларимиз:\n1. Рамазон ойи рўзасини тутиш Аллоҳ томонидан фарз қилинган ибодат эканлиги.\n2. Рамазон кечаларини бедорликда ибодат ила ўтказиш Пайғамбаримиз соллаллоҳу алайҳи васаллам жорий қилган суннат эканлиги.\n3. Ким Рамазон кунларини иймон ила, савоб умидида рўза тутиб, тунларини бедорликда ибодат қилиб ўтказса, гуноҳлари мағфират қилиниши.\nШундай бўлгач, бу ҳадисга амал қилишимиз, Рамазон рўзасини қолдирмай тутиб, кечаларни қоим ҳолда ибодат билан ўтказиб, гуноҳларимиз мағфират қилинишига эришишимиз лозим.


Трамп ўзи иштирок этадиган барча тадбирларни бекор қилди - Халқ сўзи\n09:31 03 Октябр 2020 Дунё\nАйни пайтда уларни даволаётган врач Шон Конлининг бу ҳақидаги биринчи баёнотни ҳам эълон қилди. Унинг айтишича, Трамп ўз вазифасини бажаришга қодир ҳолатда.\nОқ уй маълумотига кўра, Дональд Трамп ўзига қўйилган ташхис муносабати билан бирорта ваколатини вице-президенти Майкл Пенсга бермайди. Бу ҳақда «Россия 24» манбаси хабар қилди.\nПенс эса Трампга тезроқ тузалиб кетишини тилади.\n«Мен турмуш ўртоғим Карен билан биргаликда қадрли дўстларимиз — Дональд Трамп ва биринчи хоним Меланья Трампга меҳр-муҳаббатимиз ҳамда дуоларимизни йўлламоқдамиз. Биз бутун Америка бўйлаб миллионлаб одамларнинг тўлиқ ва тез тузалиб кетишларини сўраб қилаётган ибодатларига қўшиляпмиз», — деб ёзади Пенс Твиттердаги саҳифасида.\nДональд Трамп 74 ёшга тўлган. Яқинда у Жо Байден билан сайловолди дебатларида иштирок этганди. Кейинги дебатлар 15 октябрга мўлжалланган. Ҳозирча у қандай форматда ўтказилиши номаълум.\nМамлакатда президент сайлови эса 3 ноябрь куни бўлиб ўтади.


Ана холос! "Реал" Коутиньони "Барселона"дан тортиб олмоқчи\n3 ноябрь, 2017, 12:50\nМадриднинг “Реал” клуби бош мураббийи Зинедин Зидан “Ливерпуль” ярим ҳимоячиси Филиппе Коутиньонинг хизматларига жиддий қизиқиш билдира бошлади. Бу ҳақда Mundo Deportivo нашри хабар бермоқда.\nЮқоридаги манбаанинг ёзишича “қироллик клуби” вакиллари бу масала юзасидан аллақачон мерсисайдликлар билан боғланишган. Унга кўра “Реал” 25 ёшли бразилиялик футболчини жорий мавсум якунлангач ўз сафларига қўшиб олишмоқчи.\nЎз навбатида Коутиньо учун “Барселона” ҳам жиддий кураш олиб бормоқда. Каталонияликлар Бразилия терма жамоаси аъзосини сотиб олишни жуда ҳам исташмоқда ва улар бу ишни қишки трансферлар чоғидаёқ амалга оширишмоқч.\nМаълумот учун, Коутиньонинг “Ливерпуль” билан амалдаги шартномаси 2022 йилга қадар имзоланган.


Қайси маиший техникада энергия самарадорлиги класси кўрсатилиши шарт | NORMA.UZ\nЎзбекистон Республикаси ҳудудига олиб кириладиган ва сотиладиган, техник ҳужжатларида, маркировкасида ва этикеткаларида энергия самарадорлигининг тегишли класси тўғрисидаги ахборотларнинг мажбурий мавжуд бўлиши ҳақидаги талаб татбиқ этиладиган маиший электр приборлари рўйхатига қўшимчалар киритилди.\nЭслатиб ўтамиз, маиший электр приборининг класси лотинча бош ҳарфлар билан белгиланади: «А», «В», «С», «D», «E», «F», «G» (камайиб боришига кўра). Қўшимча равишда – «А+», «А++» ва ундан юқори (ортиб боришига кўра) – улар «А» класси даражасидан анча ошади.\nРўйхатдаги энергия самарадорлиги класси кўрсатилмаган приборларни (илгари фойдаланилганларидан ташқари) 2016 йил 1 январдан импорт қилиш, 1 июлидан эса –мамлакатда реализация қилиш тақиқланди. Қуйи классдаги товарларни импорт қилиш ва реализация қилиш босқичма-босқич: 2017 йилдан – «G», 2018 йилдан – «F», 2019 йилдан – «Е» классидагилар тақиқланди.\n2019 йил майда «Ўзстандарт» агентлигига рўйхатни қайта кўриб чиқиш ва Вазирлар Маҳкамасига таклифлар киритиш топширилди (30.05.2019 йилдаги ПҚ-4348-сон қарорга қаранг). Натижада унга 8 та янги позиция киритилди:\nмарказий иситиш қозонлари, 8402-товар позициясидаги қозонлардан ташқари, ва бошқалар (ТИФ ТН коди 8403 10 900 0);\nсуви оқиб турадиган ёки тўпланадиган ноэлектр сув иситгичлар (идишли) ва бошқалар (8419 19 000 0);\nэнг катта горизонтал ҳажми 120 см дан ошмайдиган ҳаво тортувчи қопқоқлар ва жавонлар (8414 60 000 0);\nчангютгичлар (8508 11 – 8508 60);\nэлектр двигатель ўрнатилган маиший электр механик машиналари (8509 40 – 8509 80);\nёруғлик тарқатувчи диодлар (LED), шу жумладан лазер диодлар (8541 40 100 0);\nлампалар ва ёруғлик приборлари ва бошқалар (9405 10 400 9);\nчўғланма лампалар билан фойдаланишга мўлжалланган приборлар ва бошқалар (9405 40 910 9).\nҲужжат Қонун ҳужжатлари маълумотлари миллий базасида эълон қилинган ва 11.10.2019 йилдан кучга кирди.


Россиялик дизайнер қоғоздан қозоқча тўй либосларини ясади\n10:14 / 19.02.2016\nРоссиянинг Тосно шаҳрида яшовчи дизайнер Ася Козина Остонада бўлиб ўтадиган шахсий кўргазмасининг очилиш маросимига тайёргарлик кўрмоқда. Кўргазмада унинг қозоқ миллий тўй либосларининг бадиий талқини бўлган 5та костюми намойиш этилади.\nҚизиқарли жиҳати, бу либослари қоғоздан яратилган бўлиб, улар ўзининг жозибаси билан кишини ҳайратга солади.\nКозинанинг илк кўргазмаси Украинада 2008 йили бўлиб ўтган. У ўз ишини аввалига кичик ҳажмдаги қўғирчоқлар ясашдан бошлаган.\n“Қоғозлар ранг ва сояларга тиниқ, тоза ва чиройли ифода беради. Катта костюмларни яратишда мен ватмандан фойдаланаман, кичик қўғирчоқлар учун эса оддий оқ қоғозларни ишлатаман. Битта иш учун бир ой вақт кетади”, - дейди ижодкор.\nИкки метрлик "таналар" Ася асарларининг рамзига айланиб, машҳурликка эришди. Дизайнер асосан гўзал оқшом либосларидан, тарихий кўйлаклардан илҳом олади. Асяни Қозоғистондаги кўргазмадан сўнг Москвадаги галереяларидан бирида катта ҳамкорлик иши кутмоқда.


ФИҚҲ ИЛМИНИНГ СУЛТОНИ — Марғилон ҳақиқати\nФИҚҲ ИЛМИНИНГ СУЛТОНИ\nБуюк аллома ислом қонуншунослигининг йирик намоёндаси Бурҳониддин Марғиноний 1123 йил 23 сентябрда Марғилон вилоятининг Риштон кентида зиёли оилада туғилди. Бурҳониддин Марғиноний Буҳоро, Самарқанд ва бошқа шаҳарлардаги бир қатор мадрасалар, хусусан Марғилондаги Пир Сиддиқ мадрасасида таълим олди. Бобоси Абу Ҳафс Умар аз-Зандорамаший билан 9 ёшида Марғилонга келадилар ва бу ерда таълим олиб, мукамалликка эришадилар. Ўз ҳаётларини косибчилик билан топган дастмоялари ила ўтказадилар. Ул муборак зот илм олишни бир дам тўхтатмаганликлари учун ўз замондошлари бўлган олимлардан ўзиб кетганликларини ёзиб қолдирганлар.\nЖаҳон хуқуқшунослигида катта ўрин эгаллаган, араб-мусулмон ҳуқуқчилиги-шариатни мукамалликка етказган бобомиз “Бурҳонид-дин” яъни ислом ва шариатнинг рад қилиб бўлмайдиган мутлоқ исботи” фахрий унвони соҳибидир.\nАлломанинг ислом ҳуқуқшунослигига оид 10 та асаридан 6 таси бизгача етиб келган. Машҳур “Ҳидоя” (тўғри йўлга бошловчи) шоҳ асарининг биринчи қисми бўлган “Дафтари аввал” Пир Сиддиқ мадрасаси чиллахонасида рўза тутиб ёзилган деган маълумотлар бор.\nУзоқ йиллик мусофирлик ва риёзатлардан сўнг Бурҳониддин Марғиноний ўз даврининг йирик олимига айланади. У 20 йил давомида Самарқанд Шайхуисломи юксак лавозимида ишлайди.\nБурҳониддин Марғиноний 1197 йил 29 октябрда Самарқандда вафот этади. Марғиноний авлодлари Мовароуннаҳрда узоқ йиллар шайхуислом даражасида фаолият кўрсатишган.\nБурҳониддин Марғиноний “Ҳидоя” асари бир қатор хорижий тилларга таржима қилинган.\nБурҳониддин Марғиноний жамғармаси буюк олимнинг ибратли ҳаёти ва бой илмий меросини ўрганиш ва халқимиз ўртасида кенг тарғиб қилишдек шарафли ишни бажариб келмоқда. Меҳнат ва ўқув жамоаларида, маҳаллаларда олимлар билан учрашувлар, давра суҳбатлари ўтказилмоқда. Жамғарма ташаббуси билан аллома қадамжоларига илмий-тадқиқот экспедициялари уюштирилмоқда, китоблар ёзилиб, нашр этилмоқда.\nБугун алломанинг Марғилон ва Риштондаги ёдгорлик мажмуалари эса ҳақиқий маънавият марказларига айланиб қолган.\nБурҳониддин Марғиноний Халқаро жамғармасининг раиси, Ўзбекистон Журналистлари ижодий уюшмаси аъзоси.


Дониёр Рўзметов: Бирлашсак биз ҳам бир марказга айланамиз ! | Fayzbog.uz\n« Марказий Осиё давлатлари, жумладан Ўзбекистон Осиё қитъасининг марказида жойлашган бўлиб, дунёдаги энг катта давлатлар Хитой, Россия, Ҳиндистон ва Европа давлатлари ўзаро боғланиш учун географик жиҳатдан бизнинг ҳудудларимиз орқали ўтишга мажбурдирлар. Шуни ҳисобга олган ҳолда айтиш мумкинки биз стратегик жиҳатдан жуда муҳим ҳудудда, яъни МАРКАЗда жойлашганмиз. Ва ҳоказо ва ҳоказо ! »\nЖуда чиройли гаплара ? Одамнинг ҳаваси келиб кетади. Биз зўрмиз! Биз марказдамиз! Ҳамма бизнинг марҳаматимизга тобеъ! Аммо афсуски амалда ундай эмас. Тўғри, қадим замонларда биз ҳақиқатдан ҳам МАРКАЗда бўлган даврларимиз бўлган. Бунга ҳали яна қайтаман. Лекин ҳозирги кунда бизлар — Ўрта Осиёнинг 5 та давлатларини қўшиб ҳисоблаганда ҳам дунёнинг барча марказларидан чеккада жойлашган давлатлар ҳисобланамиз. Биз Хитой деган катта марказнинг ғарбий чеккасида, Россия деган катта марказнинг шимолий чеккасида, Европа деган улкан марказнинг шарқий чеккасида, Ҳиндистон деган катта марказнинг шимолий чеккасида жойлашган ЧЕККАдаги давлатлардирмиз. АҚШ деган супермарказ билан эса ўртамизда океанлар бор бўлишига қарамасдан, биз ҳатто ўша марказнинг ҳам чеккасидадирмиз. Ва энг ачинарлиси бизни деярли ҳеч ким танимайди!…\n… Бизлар нима учун миллатимизнинг ОТАси сифатида Амир Темур бобомизни илгари сурамиз ? Тарихимизда қудратли давлатларни яратган сулолалар ва беқиёс саркардалар кўп бўлганку ? Масалан қадим замонлардаёқ Хоразм, Сўғд ва Бақтрияда давлатчилик шаклланган бўлса, Сомонийлар, Қорахонийлар, Хоразмшоҳлар ва кейинрок Шайбонийлар даврида ҳудудларимиз ҳозирги Ўрта Осиё ҳудудларидан анча катта бўлган ва ўшанда бизнинг ҳудудларимиздаги давлатлар «МАРКАЗ»лар даражасига эришганлар. Аммо фақат Амир Темур давридагина бизнинг давлатимиз ҳозирги АҚШ каби СУПЕРМАРКАЗ миқёсида бўлган. Ҳали Америка ва Автралия қитъалари кашф этилмаган, Африканинг шимоли «дунёдан узилган» бўлган даврларда Амир Темур бобомиз дунёнинг учта қитъаларидаги улкан ҳудудларни босиб олиб, деярли «дунёнинг подшоҳи» даражасигача етиб борган. Солиштириш учун ўша даврда Франция ва Англия каби қиролликларнинг пойтахтлари бўлмиш Париж ва Лондон шаҳарларида 20-30 минг нафар аҳоли яшаган. Амир Темур салтанатининг пойтахти Самарқандда эса бир ярим миллиондан ортиқ аҳоли истиқомат килган. Дунёдаги Хитой, Миср, Франция, Кастилия ва ҳоказо деган давлатлар Амир Темур давлатининг ЧЕККАСИДА жойлашган давлатлар бўлганлар. Ўша даврларда бизнинг ота-боболаримиз қўрқмасдан «Биз, Осиёнинг эмас, балки ДУНЁНИНГ МАРКАЗИДА яшаймиз» деб айтсалар бўлар эди…\n… «Атилла, Александр Македонский, Чингизхон, Амир Темур каби саркардалар дунёни куч ва ҳарбий юришлар ёрдамида босиб олганлар, ҳозирда бундай қилишнинг иложи йўқ» деб эътироз билдириш мумкин. Жуда тўғри эътироз! Уруш ва жанжал бизга керак эмас. Айтгандай, юқорида санаб ўтилган саркардалар ҳам дунёни кўнгил ҳушлик ёки ёввойитабиат бўлганликлари учун босиб олган эмаслар. Агар кўнгилхушлик учун дунёни босиб олиш мумкин бўлганида дунё ҳар куни ким томонидандир босиб олинган бўлар эди. Уларнинг дунёни босиб олиш учун сабаблари ва ўша сабабларни рўёбга чиқара оладиган буюк лаёқатлари бор бўлган. Жуда соддалаштириб, жўн қилиб айтганда Атилла ва Чингизхон кўчманчи саркардалар бўлиб, уларнинг халқларининг фаровонлиги учун янги яйловлар, ўтлоқлар зарур бўлган. Янги яйловлар эса бошқа давлатларнинг ҳудудларига кирганлиги сабабли улар ўша даврнинг қоидалари (зўр бўлсанг тортиб ол)га биноан ўша ҳудудларни урушлар, қирғинбаротлар йўли билан босиб олганлар. Александр Македонский ва Амир Темур каби саркардаларнинг халқларининг фаровонлиги учун эса ўтроқ хаёт, катта шаҳарлар, маданият ва фан ривожи зарур бўлган. Шу сабабдан улар ўзгаларнинг тинч яшашларига халақит берувчи ўзбошимча бек ва ҳокимлар бошқараётган шаҳар ва давлатларни босиб олиб, уларни улкан бир давлат ҳудудига бирлаштириб, у ерда тартиб ва адолат ўрнатганлар…\n… Инсон бор эканки, унинг эхтиёжлари, яшаши ва фаровон ҳаёт кечириши учун зарур бўлган буюм ва махсулотларнинг йиғиндиси мавжуд бўлади. Масалан ҳар бир инсон ўз қорнини тўйдириш учун озиқ-овқатлар истеъмол қилади, иссиқ-совуқдан сақланиш ва кўримли бўлиш учун кийим-кечаклар кияди, бирон жойга етиб бориши учун транспорт воситаларидан фойдаланади ва ҳоказо. Дунёдаги миллионлаб инсонларнинг ейишлари, ичишлари, кийишлари, ўйнаб кулишлари ва ҳоказолар ишлаб чиқаришни, яъни ўша инсонларнинг талабларини қондирилишини тақозо этади.\nҚадим замонларда дунёнинг бир ҳудудида бор бўлган маҳсулотлар бошқа бир ҳудудда йўқ бўлган. Шу сабабдан инсонлар ўз эхтиёжлари учун зарур бўлган махсулотларнинг мавжуд жойларини топганларида улар ўша ҳудуднинг инсонлари билан савдо алоқаларига киришганлар. Уларга эхтиёжлари учун зарур бўлган махсулотларни сотиб, улардан ўзларига зарур бўлган махсулотларни сотиб олганлар. Шу тариқа халқаро савдо юзага келган.\nМана шундай сабабларга кўра хитойликлар Фарғонага учқур отларни излаб келганлар ва Европаликлар Ҳиндистонга чой, зироварлар ва қимматбаҳо тошларни излаб борганлар. Ипакчиликнинг ривожланишидан тортиб нефт-газ саноатигача бўлган барча соҳаларнинг асносида инсонларнинг эҳтиёжлари ва исътемоли масаласи ётади. Шундан келиб чиқиб хулоса қилиш мумкин. Агар кимда ким (халқ, давлат) ишлаб чиқаришни қўлга оладиган бўлса, у дунёни бошқаради. Қиса қилиб тушунтирадиган бўлсам, агар бир кун новвой бозорга нон олиб келмаса, ўша куни маҳалладаги инсонлар нонсиз қолиб кетадилар…\n… Европаликларнинг денгиз йўлларини кашф қилишлари ва бизнинг ҳудудларимизда тахт учун курашлар юз бериши деярли бир вақтда юз берганлиги «дунё маркази»нинг бизнинг ҳудудларимиздан Европа ҳудудларига кетиб қолишига сабабчи бўлган. Бунинг устига Европада юз берган саноат инқилоблари европаликларни ишлаб чиқариш ва тараққиёт борасида бизлардан юз йиллар олдинга ўтиб кетишларига сабабчи бўлган. Бу вақтда бизнинг ҳудудларимизда ишлаб чиқариш касод бўлганлигидан ташқари сиёсий парокандаликлар сабабли ҳудудларимиздан ўтадиган савдо карвонлари ўз йўналишларини ўзгартириб, биздаги давлатларнинг бюджетларида пул айланиши пасайиб кетган. Бунинг натижасида бизнинг хонлик ва амирликларимиз ўз халқларининг эхтиёжларини ишлаб чиқариш ва савдо орқали эмас, балки қўшниларни талаш ва норозиликларни зулм билан бостириб туриш каби йўллар билан қондиришга интилганлар. Бу тарихнинг оқибатлари барчамизга маълум. Зарур пайтда ўзаро бирлаша олмаган амирлик ва хонликларимиз ишлаб чиқариш ва тараккиёт борасида биздан илғорроқ бўлган Россиянинг домига ютилиб, йўқликка маҳкум бўлганлар.\n19 асрда дунё бармоқ билан санарли “марказ”ларга бўлинган. Булар Англия, Франция, Россия, Туркия (Усмонлилар) каби супермарказлар ва уларга қарам бўлган ҳудудлардир. АҚШ, Хитой, Австрия ва шунга ўхшаган «мустақил» марказлар ҳам мавжуд бўлган. Иккинчи жаҳон уруши Европадаги супермарказларни кучсизлантириб, дунёни АҚШ ва СССР деган иккита супермарказнинг домига ташлаган. СССРнинг йўқолиб кетиши эса дунёда АҚШ яккаҳокимлигининг ўрнатилишига сабаб бўлди. Биздаги қадимий давлатларга ўхшаб йўқ бўлиб кетмаслик учун Европа давлатлари ўзаро бирлашиб, битта улкан марказни ташкил қилишга эришдилар. Ими-жимида ўз иқтисодиётини кўтариб олган Хитой эса ҳозирги кунда янги супермарказ даражасига кўтарилиб олди ва эндиликда у ўзининг «Бир камар бир йўл»га ўхшаган дастурлари ёрдамида дунёдаги қоидаларни ўз манфаатларига мос равишда қайта ёзиб чиқишга даъвогарлик қилмокда…\n… Мана шундай геосиёсий манзараларни таҳлил қилиб чиққач биз — Марказий Осиё давлатлари ўзимизни марказдамиз деб айта оламизми ? Менинг жавобим, ЙЎҚ ! Бизлар юқорида айтилгани каби тўрт томонимизни ўраб олган марказларнинг чеккасида жойлашган «чекка давлатлари»миз.\nМен дунёдаги давлатларни қуйидаги 3 та катта гуруҳга бўлган бўлар эдим (Шимолий Корея ва шунга ўхшаган истисно давлатларнинг бу гуруҳга даҳли йўқ) :\n1. Хом ашё, яъни табиий бойликларини махсулотга айлантирмасдан сотиш ҳисобига кун кўрувчи давлатлар. Бунга камбағал давлатлар ва ривожланиш йўлидаги давлатлар, жумладан бизлар ҳам кирамиз. Биз бир йил меёнат қилиб йиғиб териб олган пахтамизнинг бир тоннасини минг доллардан сотсак, биздан пахтани сотиб олган ишлаб чиқарувчи давлатлар шу пахтадан ўн мингта кўйлак ясаб, ўзимизга ҳар бирини ўн доллардан сотадилар. Умуман, дунёдаги ишлаб чикариш миқдорининг олдида бизнинг ишлаб чиқаришдаги ҳиссамиз арзимас бўлиб қолади. Афсуски.\n2. Йирик ишлаб чиқарувчи сармоядорларга енгилликлар бериш йўли билан уларни жалб қилиб, уларнинг маҳсулотларини ўз ҳудудларида ишлаб чикарилишига эришган давлатлар. Бу тоифа давлатларга асосан таянч давлатлар ва Сингапур, Гонгконгга ўхшаган давлатлар киради. Маълумот учун Россия ҳам таянч давлат бўлишига қарамасдан асосан хом ашё сотиб кун кўрувчи давлатлар қаторига киради.\n3. Ишлаб чиқарувчи саноатлашган давлатлар. Булар бармоқ билан санарли, кучли еттиликка кирувчи ривожланган давлатлардир. Хитой ўзининг тараққиётини ишлаб чиқарувчиларни ўзига жалб қилиш ва уларнинг билим ҳамда кўникмаларини айёрлик билан ўзлаштириб олишдан бошлаган. У хозир “дунё заводи” деб аталувчи дунёдаги энг кўп ишлаб чиқарувчи давлатга айланган…\n… Мен пессимист эмасман. Мен фақат бор гапни айтаяпман холос. Аксинча, бизлар МАРКАЗГА АЙЛАНИШГА, дунёда ўз ўрнимизга топишга ва дунё давлатлари биз билан ҳисоблашадиган бўлишларига ҳозирданоқ ҳаракат қилишимиз керак.\nБунинг учун нима килишимиз керак ? Аввало “Ёлғиз отнинг чангги чиқмас, чангги чиқса ҳам донғи чиқмас” деган мақол бор. Бизлар атрофдан катта марказлар билан ўралганлигимизни ҳисобга олган ҳолда Марказий Осиё давлатлари ўзаро битта иттифоққа БИРЛАШИШИМИЗ керак! Агар бизлар бирлашсак, ҳудудий жиҳатдан санаб ўтилган марказларнинг даражаларига яқинлашамиз. Бизда минтақа миқёсида аҳоли сонининг нисбатан камлиги бизда ҳали демографик имкониятлар очиқ эканлигини билдиради.\nБир замонлар Виктор Гюго, Гёте каби француз ва немис адиблари ўз халқларининг битта Европа бўлиб бирлашишларини орзу қилганлар. Ҳозирга келиб уларнинг авлодлари ота-боболарининг орзуларини рўёбга чиқардилар. 20 асрнинг бошларида бизнинг ота-боболаримиз, зиёли инсонлар, жадидчилар Ўрта Осиё халқларининг битта Туркистон бўлиб бирлашишларини орзу қилганлар ва шу йўлда ўз жонларини қурбон қилганлар. Менимча уларнинг орзуларини рўёбга чикариш энди бизларнинг зиммамиздадир. Бунинг учун бизларни табиий равишда бирлаштириб турадиган омиллар талайгина : умумий тарих, умумий тил (тожик тили бошқача эканлиги бирлигимизга тўсқинлик қилолмайди), умумий дин, умумий маданият ва чамбарчас боғлиқ тақдир. Албатта, бизларнинг бирлашишимизга тўскинлик қилувчи сунъий тўсиклар ҳам етарличадир, аммо табиий омиллар сунъий тўсиқларни енга олишига менинг ишончим комил…\n… Мен ҳозир ҳукуматимиз амалга ошираётган сиёсатни тўғри деб биламан. Ҳукуматимиз дунёда бўлаётган геосиёсий ўзгаришларни англаган ҳолда бир тарафдан қўшнилар билан дўстона муносабатларни қайта тиклашнинг ташаббускори бўлмокда. Мен бу ҳаракатларнинг қардошлик иттифоқи даражасигача етиб боришининг тарафдориман. Бошқа томондан эса, давлатимиз чет эллик сармоядорлар, яъни ишлаб чиқарувчиларга зарур шароитларни яратиб, уларни юртимизга жалб этмокда. Бунинг натижасида бизнинг ҳудудларимизда ишлаб чиқариш (асосий ишлаб чиқарувчи биз бўлмасак ҳам) қайтадан пайдо бўлаяпти ва бу келажакда бизга хом ашё сотиб кун кўрувчи давлатларнинг сафидан чиқишимизга ёрдам беради деб ўйлайман.\nБиринчи президентимиз, Ислом Каримов «Ўзбекистон — келажаги буюк давлат !» деб айтиб кетган эдилар. Бу гапларни рўёбга чиқариш бизларга ва бизнинг буюк келажак томон қадам ташлай олиш иродамизга боғлиқдир. Бу қадамларни қозоқ, қирғиз, тожик ва туркман қардоларимиз билан биргаликда ташлашимиз ва яхши ёмон кунларда елкадош бўлишимиз керак. Худо ҳохласа ўшанда бизлар ҳам қайтадан дунёдаги марказлардан бирига айланамиз !\n20 июль учун об-ҳаво маълумотлари\nКўпқаватли уйлар: Фалокат яқин!\nДушанбега учаётган самолёт Тошкентга қўнишга мажбур бўлди


Ислоҳотларга тўсиқ бир тоифа « Ўзбекистон Халқ Ҳаракати\nИслоҳотларга тўсиқ бир тоифа\n29 April 2019 - 9:40\nII.Холис ҳуқуқий таҳлил\nПрезидентимиз Ш.М.Мирзиёев Туркия Республикаси нашрлари томонидан 2018 йилнинг энг яхши сиёсатчиси деб эътироф этилди.\nТуркия бизга қардош мамлакат. Шунинг учун баъзи бировлар ушбу эътирофни қардошлик, бирёқламалик деб қабул қилган бўлиши мумкин.\nТоғнинг ҳайбати узоқдан кўринади, дейдилар. Ўзбекистоннинг ижтимоий тармоқларида ҳам ислоҳотларнинг камчиликларини айтиш билан биргаликда раҳбариятни айблаш оҳанги устуворлигини кўриш мумкин.\nПрезидентнинг беш йиллик муддати ярми ортда қолди. Дастлабки кўтаринкилик бироз сусайгандек, натижалар эса аламзадалик билан алмашгандек туюлиши мумкин.\nҲуқушунос сифатида айтишим мумкин (балким менинг бирёқлама фикримдир) Давлат сиёсатидаги энг катта амалий ўзгариш бу суд тизимидаги ислоҳотлар бўлди. Судлар оқлов Ҳукмини эълон қила бошладилар. Сиёсий маҳбуслар озод этила бошланди. Судьялар устидан жамоатчилик назорати кучайтирилди. Судьяларни танлаш, жой-жойига қўйиш енгиллаштирилди. Қариндош уруғлари жиноий жавобгарликка тортилганлиги судья бўлишга тўсиқ эди. Бу масала ижобий тарафга ўзгарди.\nАдвокатура институти салоҳияти оширилди. Жамиятнинг илғор қатлаларидан бири бўлган ҳуқуқшунослар номидан миннатдормиз Президентимиздан!\nҲаёт ҳақиқати шуки, ҳеч бир янгилик силлиққина ҳаётга тадбиқ этилмайди. Мураккабликлар юзага келади. Аммо, бу камчиликларни тузатиш имкониятлари ва йўллари бор. Бунинг учун ижодий меҳнат талаб қилинади, холос.\nБошқарувда икки услуб бор. Бири жаҳлий бошқарув, бири ақлий. Жаҳлий бошқарув Пролетар диктатурасининг баркамол невараси!\nТилимизда жаҳлга миниш қоралангани билан, ўзбек жамияти амалиётида устун. Тўғри, ақлий бошқарув жаҳлийдан юқори. Бу аксиома. Аммо, уни жорий қилиш битта кишининг зиммасига юклатилиши ақли расо фикр эмас. Ақлий бошқарув қолипининг энг мустаҳками – озод ва эркин овоз. Ундан кейин юзага келаётган камчилик ва муаммоларни биргаликда ечиш.\nДунё билан бўйлашадиган фикр юритадиган инсонлар орамиздаям, раҳбариятда ҳам бор. Улар камчиликларни тузатиш йўлларини ҳам билишади. Аммо, бу гапларни улар чойхоналарда, гапларда, зиёфатларда, ўзаро шивир-шивирларда айтишади. Ечим ҳам топишади, аммо, кенг оммага ошкор қилишмайди.\nАгар уларнинг ақлли гаплари учун кимдир гонорар тўлаганидаэди халқ орасидаги олимлар бу гапларни баралла айтган бўлардилар, балким.\nОАВларимизнинг бунга иқтисодий имконияти йўқ. Нафақат иқтисодий омил бошқа яна бир сабаб борки, бу ақлли гаплар чойхона, зиёфатдан нарига ўтолмайди.\nБу сабаб эски сиёсий элитанинг эркатойлари ҳалиям эски тузум келишини пойлаб ўтиришибди. Абдулла Қаҳҳор айтган йигирма йил дарахтга оёғидаги занжир билан боғланган фил, занжир солинган дарахт атрофида айланиб, занжир узилгач ҳам йигирма йил яна ўша дарахт атрофида айлангани каби, биздаги эски когорта яна ўша дарахт атрофида айланиш учун ўз оёғига занжир солишларини кутиб ётишибди.\nУларнинг ичида яхши, фазилатли кишилар бор. Аммо, улар ҳам эски қолипдан чиқиб кетолмайдилар. Бу эски когорта қанчадан-қанча зиёли, истеъдодли кишиларнинг умрига, мол-у давлати, шон-шуҳратидан айрилишига сабаб бўлди.\nЯнги-янги қолиплар яратилиши керак. Бу қолипларни эса Олий Мажлис Қонунчилик палатаси ва Сенати ҳамкорликда ишлаб чиқиши, ҳаётга тадбиқ этиши керак. Бунинг учун жуда кучли қонуншунослар Қонунчилик палатаси ва Сенатида ўтириши керак.\nАммо, уларнинг кўпчилиги бошқа соҳа вакиллари. Беш йил Қонунчилик палатасида, Сенатда ишлагани билан беш йил юридик институтда ўқигандек бўлади (изланувчан, истеъдодли депутатлар бундан мустасно), холос.\nШу билан биргаликда фақат илмнинг ўзиям етарли эмас. Зукколик, мардлик, жасорат ва энг муҳими ватанпарварлик ҳиссиям юқори бўлиши керак. Акс ҳолда давлат ва жамият ишларида меҳмонхона тўридаги гиламга осиб қўйилган – ялтироқ, аммо ҳеч нарсани кесмайдиган пичоқ мақомида қолиб кетаверади. Бу ҳақда файласуф шоир Сирожиддин Рауфнинг ажойиб бир шеъри ҳам бор.\nФақат унинг номи бошқачароқ\nЎтмас пичоқ, ўтмас пичоқ.\nЁз иссиғи, қиш қорида –\nОсиқ турар уй тўрида.\nЖилоланур шам нурида,\nАгар сиртдан берсанг баҳо,\nҲар жиҳатдан тўкис, аъло.\nПичоқмисан пичоқ, аммо…\nЮмуш чиқса, шай турмаган,\nБирор марта чарх кўрмаган,\nЭр қўлида юрт қўрмаган,\nБари алам ахир шунда:\nҚайғуда йўқ илинж ундан.\nЯрамайди яхши кунда,\nҚайда таъбир, нега йўяй?\nЁки қўлни силтаб қўяй –\nБор деб эмас, йўқ деб куяй,\nБордир нақл – ёдда турсин:\n«Ўлдирса ҳам мард ўлдирсин!».\nСенга ўхшаш одам қурсин,\nСовет замонидан қолиб кетган бу ҚОИДА биздаги ҳар бир даврга бемалол кириб келяпти. Русларда буларни «Свадебный генераль» дейишади. Бу атамани рус жамиятига ёзувчи А.П.Чехов киритган.\nКелинг биз ҳам янги бир атама киритайлик.\nЎзим бу ўзбек амалдорлик қоидасини билмаганим, амал қилмаганим учун сизлар билан бемалол гаплашиб турибман. Акс ҳолда бирон амал эгаси бўлган бўлардим. Ялтироқ пичоқ қолипи ҳанузгача бизда бор. Булар жумласига ҳозирги раҳбариятнинг жуда катта қисмини киритиш мумкин. Бу ялтироқ пичоқлар ҳеч қачон мустақил фикр айтмайдилар. Унинг кабинетига юмуш билан келган мазлум тугул, зулм остида қолган қариндош-уруғи, таниш билишагаям яхшилик қилмайди. Унинг тарафини олмайди. Энг сўнгги русумдаги костюм-шим, оқ кўйлак ва галстук тақиб олади-да ишга келади, кетади. Мажлисларда ўтираверади. Мажлисларда ялтираб яшнайди ва яшайди. Кўп нарсага ақли етмаса-да ўзинин ақлли кўрсатишга уста. Ақли етиб, қўлидан бирон яхшилик келадиган бўлгандаям ташаббус кўрсатмайди. Жимгина жилмайиб (ялтираб) елкасини қисиб тураверади.\nБундай ялтироқ пичоқлар Ўзбекистон раҳбариятининг барча тузилмасида бор. Фақатгина Халқ таълими вазири бу қолипни сезиларли даражада бузишга уриниб кўряпти, Лекин, маломатларга қоляптиям.\nМен айтаётган «Ялтироқ пичоқ» қоидасининг қолипи ҳам Сталинизм маҳсули. Бунинг ёрқин мисоли Сталиннинг энг яқин сафдоши Вячеслав Молотов бўлган. Бадфеъл Сталин унинг турмуш ўртоғини қаматганда ҳам В.Молотов жим турган. Сталин ўлгач унинг биринчи талаби хотинини озод қилиш бўлган.\nЯлтироқ пичоқ тоифаси қонунлар, норматив ҳужжатлар асосида ишлашни хуш кўрмайди. Буларга Каттанинг репликалари бўлса бўлди. Катта ҳазиллашсаям уни жиддий қабул қилишади. Қизишиб гапирса ҳар қандай қонунни четга суриб ташлашади. Уларга давлат ва жамият эртага Чингизхон ҳужум уюштираётгандек «ҳарбий ҳолат»да, шай туриши керак. Реал ишлар бу ёқда қолиб кетиб ўзиям, қўл остидагиларниям сафарбарлик ҳолатида ушлаб туришади.


ИИББ ходими хизмат машинасида пиёдани босиб кетди - Халқ сўзи\n03:34 09 Апрель 2019 Жамият\n6 апрель куни соат 19.30 лар атрофида шаҳар ички ишлар бош бошқармаси ходими “Ласетти” русумидаги хизмат машинасида Чилонзор туманининг Муқимий кўчасида пиёдани босиб кетган. Бу ҳақда шаҳар ИИББ расмий сайти хабар берди.\nПиёда (аёл киши) олинган тан жароҳатлари туфайли воқеа жойида вафот этган. Мазкур ҳолат юзасидан Тошкент шаҳар ИИББ томонидан хизмат текшируви тайинланган. Чилонзор тумани прокуратураси томонидан эса ҳайдовчига нисбатан Ўзбекистон Республикаси Жиноят кодексининг 266-моддаси (“Транспорт воситалари ҳаракати ёки улардан фойдаланиш хавфсизлиги қоидаларини бузиш”) 2-қисми билан жиноят иши қўзғатилган.\nТошкент шаҳар ИИББ марҳуманинг қариндошлари ва яқинларига ҳамдардлик изҳор этган.


ММФИ МТЯУ Тошкент филиали\nMониторинг ва ички назорат бўлими (0)\nАхборот технологиялари маркази (0)\nАхборот-кутубхона ресурслари билан обуна хизмати бўлими (0)\nАхборот-кутубхона ресурсларини каталоглаштириш ва тизимлаштириш бўлими (0)\nАхборот-ресурс маркази (0)\nБиринчи бўлим (1)\nИқтидорли талабаларнинг илмий-тадқиқот фаолиятини ташкил етиш бўлими (0)\nИлмий-педагогик, инновацион, илмий-тадқиқот кадрлар тайёрлаш бўлими (0)\nМаъмурий - бошқарув ходимлари (0)\nМаънавият, маърифат ва ёшлар билан ишлаш бўлими (0)\nМеҳнат саломатлиги ва хавфсизлиги кафедраси (1)\nРежалаштириш ва молия бўлими (0)\nЎқув-услубий бўлим (1)\nХалқаро ҳамкорлик бўлими (0)\nОлий таълим соҳаси бўйича Ўзбекистон Республикаси норматив-ҳуқуқий актлар, олий, ўрта махсус ва касб-ҳунар таълимининг давлат таълим стандартлари, таълим тизимини бошқариш услублари, ўқув режаларни тузиш тартиби, анъанавий ва масофавий таълим технологияларидан фойдаланиш услублари, услубий, илмий ва илмий тадқиқот фаолиятини ташкил этиш технологияси, педагог ходимларнинг иш фаолиятини бошқаришда ўзига хос ёндашув, таълим муассасаларининг молиявий-хўжалик фаолияти бошқара олиш қобилияти;\nрус тилини мукаммал билиш (инглиз тилини билиши қўллаб-қувватланади);\nилмий даража ва илмий унвонга эга бўлиш;\nЭнергетика ва энергия тизими, иссиқлик техникаси, электротехника ва физикада фойдаланиладиган қурилма ва мосламалар, шунингдек, технологик жараёнларни тушуниш.\nОлий таълим соҳасида камида 5 йил ишлаган бўлиши лозим\nфилиалда ўқув ишларини мувофиқлаштириш;\nўқув жараёнини ташкил этиш масалалари бўйича ўқитувчилар, ўқув-услубий бўлим мутахассислари, филиалнинг бошқа ходимлари билан ўзаро алоқада бўлиш;\nасосий ва ишчи ўқув режаларини ишлаб чиқиш, таълим жараёнида вужудга келадиган барча саволлар юзасидан ўқув жадваллари, жорий қилинган мутахассислликлар ва йўналишлар жадвалини тузиш, шу билан бирга уларнинг ижросини назорат қилиш.\nўқитувчилар томонидан ўқув ҳужжатларини тайёрлигини назорат қилиш;\nдеканат, кафедра ва ўқитувчилар фаолиятини ўқув ва ўқув-услубий ишларни ташкил этишни назорат қилиш;\nўқув машғулотлари, сессиялар, давлат якуний аттестацияси, академик қарздорликни топшириш жадвалларини ташкиллаштириш, уларнинг белгиланган талабларга мувофиқ бажарилишини назорат қилиш;\nфилиалда ишлайдиган профессор-ўқитувчилар юкламарини ҳисоблаш ва филиал ўқитувчиларининг ўқув юкламаларининг бажарилишини назорат қилиш;\nталабаларнинг ўзлаштириш жараёнини назорат қилишнинг барча шаклларини амалга ошириш;\nталабалар давомати назоратини ташкиллаштириш;\nдавлат аттестация комиссияси фаолиятини ташкил этиш;\nўқув ва ишлаб чиқариш амалиёти ўтказилишини ташкиллаштириш ва назорат қилиш;\nфилиалнинг ўқув ва ўқув-услубий фаолиятига бўйича ҳисоботлар тайёрлаш;\nстипендия комиссияси фаолиятини ташкил этиш;\nиш дастурларини ўз вақтида тасдиқлаш, шунингдек, барча мутахассисликлар бўйича иш дастурларининг тўлиқ мажмуини шакллантириш, уларни ўз вақтида тасдиқлаш ва назоратини амалга ошириш;\nдиректор ва ижрочи директорнинг иш юзасидан топшириқларини бажариш.\nЁнғин хавфсизлиги бўйича ўқитувчи\nДавлат ёнгғинга қарши хизмати фаолиятига оид қонунлар ва Ўзбекистон Республикасининг бошқа норматив-ҳуқуқий ҳужжатлари;\n• объектларнинг ёнғин хавфсизлигини таъминлаш бўйича фаолиятни тартибга солувчи меъёрий-услубий ҳужжатлар;\n• қўриқланадиган объектларнинг, майдонларнинг, иншоотларнинг ёнғин хавфи;\n• меҳнат қонунчилиги асослари;\n• меҳнатни муҳофаза қилиш ва ёнғин хавфсизлиги қоидалари. Рус ва ўзбек тилларини яхши билиши. Компютерда бемалол (Microsoft Office, Интернет, Outlook), офис ускуналари билан ишлаш кўникмалари.\nМутахассислиги бўйича 3 йил\nОлий касбий маълумот\nДевонхона идораси раҳбари\nИш тажрибасига талаблар йўқ\nҚуйидаги билимларга эга бўлиши керак:\n• иш юритиш бўйича норматив-ҳуқуқий ҳужжатлар, меъёрий ҳужжатлар, бошқа кўрсатмалар ва ҳужжатлар\n• иш юритишнинг ягона давлат тизимининг асосий қоидалари;\n• ташкилий ва маъмурий ҳужжатларнинг ягона тизимининг стандартлари;\n• расмий ҳужжатлар ва материалларнинг ўтишини назорат қилиш тартиби;\n• меҳнатни ташкил этиш асослари;\n• компютерларнинг ишлаш қоидалари;\n• меҳнат қонунчилиги асослари Рус ва ўзбек тилларини яхши билиши, инглиз тилини билиши мақсадга мувофиқдир. Компютерда бемалол (Microsoft Office, Интернет, Outlook), офис ускуналари билан ишлаш кўникмалари.


РАЙХОН "ЮБИЛЕЙ КОНЦЕРТИ" ОЛДИДАН 14.04.2012 06:37\nХонанда Райҳоннинг бу йилги февраль ойидаги концерти кунлари, бироз сурилди. Бу эса, кундуз куни, беғубор осмонда чаққан чақмоқ каби, ҳаммани ҳайрон қолдирди ва ҳар хил гап-сўзларнинг келиб чиқишига сабаб бўлди.\nБарчасига ойдинлик киритиш ва тўлиқ интервью учун, хонанда Райҳон ва унинг админстратори Фатхиддин ака Мусаев билан "Studio"кафесида учрашиб, суҳбатлашдим. Райҳон ҳамма саволларга самимийлик билан жавоб қайтарди. Уни маданиятли, камтар ва самимий инсонлигига яна бир бор амин бўлдим.\nСаида Вахобова: - Ҳозирги кунда энг кўп тилга олинаётган хабар, яъни бу йил концертингиз ҳар доимгидек 14 февраль санасида эмас, балки бошқа кунларга кўчганлиги яъни, 19,20,21 февраль кунлари бўлиб ўтиши маълум бўлди. Бунга сабаб нимада?\nРайҳон: - Бу ўнинчи концерт, "Юбилей" концертим ва бу жуда катта тайёргарлик талаб қилади. Томошабинлар ҳам қандайдир ўзгача янгиликлар кутишяпти. Буни ҳисобга олган ҳолда, мен мухлисларимга, ҳар галги концертларимдан кўра ортиқроқ, янгича руҳдаги, ҳақиқий "юбилей" концертимни тақдим қилмоқчиман! Шунинг учун, тайёргарлик ишларига бироз улгура олмаётганлигимиз туфайли, концерт кунларида ўзгариш юз берди.\nСаида Вахобова: - Бу йилги "юбилей" концертингизда мухлислар учун қандай янгиликлар бўлади? Жонли ижро, янги қўшиқлар, саҳна кўринишлари ва либослар борасида ҳам бироз тўхталиб ўтсангиз?\nРайҳон: - (жилмайиб) Биласизми, буларнинг ҳаммаси ҳозирча сир бўлиб қолишини ҳоҳлайман! Мухлисларим учун, ҳақиқий "юбилей" концертимни тақдим қилмоқчиман ва шуни айтишим мумкинки, унда янгиликлар ва "сюрпризлар" кўп!\nСаида Вахобова: - Сизни негадир кўплар, костюмлар борасида Майкл Жексонга тақлид қилади деб айблашади? Масалан, ўтган йилги концерт дастурингиздаги либосларингиз борасида ҳам?\nРайҳон: - (самимий) Биринчидан, мен кўча-куйдаги ҳамма гап-сўзларга жавоб бера олмайман. Иккинчидан, менга унинг ижоди ёқади, лекин мен унга айнан тақлид қилмайман! Костюмлар масаласида ҳам, бу ҳатто мумкин эмас, деб ўйлайман. Чунки, у эркак киши-ку, мен эса аёлман. Агар, костюмларимдаги "эполет"лар ни айтишаётган бўлишса, улар жуда урф бўлган холос. Ўтган йилги концертим костюмларини олсак, ўтган йили "эполет"лар урф бўлганди. "Эполет"лардан, дунёнинг машҳур дизайнер-модельерлари ҳам фойдаланишган, ёки сиз ўша машҳур дизайнер-модельерлар ҳам Майкл Жексонга тақлид қилишган десангиз, (жилмайиб) унда мен розиман. Ўша дизайнерларни номларини санаб ҳам беришим мумкин, дизайнер Пьер Бальман (Pierre Balmain), араб дизайнерлари Зуҳаир Мурад (Zuhair Murad), Эль Сааб (Elie Saab)! Уларнинг коллекцияларини бемалол интернетдан топиш мумкин, уларнинг коллекцияларини кўрсангиз, ҳаммасини ўзингиз тушуниб оласиз.\nСаида Вахобова: - Концертингиз ёки клипларингиз учун, либослар борасида янги ғояларни ҳам интернетдан оласизми ёки, ҳаётдан? Ёки ўзингиз ўйлаб топасизми?\nРайҳон: - Биринчи навбатда, албатта янги йўналиш ва фикрларни кўриб чиқаман, ўз либосларимда, мода оламида урф бўлган ҳамма янгиликларни акс эттиришга ҳаракат қиламан. Чунки, ижодимни кузатаётган кўплаб ёш қизлар, мени либосларимни ҳам кузатишади. Кўпинча, баъзи жойларга борганимда, ўз либосларимни нусхасини кийган ёш қизларни кўраман. Кийган либосларим кўпларга маъқул бўлаётганини ва шундай либослар кийишга ҳаракат қилаётганларини кўриш, албатта ёқимли. Шунинг учун ҳам, шунга муносиб даражада, бироз менталитетимизни ҳам ҳисобга олган ҳолда, либослар танлайман. Албатта, либослар жуда ҳам очиқ бўлмаслиги керак, деб ўйлайман, масалан ҳатто, балет саҳнасида ҳам, ҳаммаси рисоладагидек бўлишига ҳаракат қиламан. Албатта, либосларга ўзим қўшимчалар киритаман, мени ўз услубим бор, уни сақлаб қолишга ҳаракат қиламан, либосларимда ҳам, қўшиқларимда ҳам!\nСаида Вахобова: - "Rayhon studio" номли ўқув маркази очдингиз. У ерда ёшлар таҳсил олишмоқда. Сиз ўзингиз ҳам шогирд олишингиз мумкинми?\nРайҳон: - Йўқ, менимча. Билмадим. Ҳозирда менга бир ижрочи, у билан ишлаш борасида мурожаат қилди, мен ҳозир бу ҳақида ўйлаб кўришим керак. Балки, уриниб кўрарман? Шунчаки, мен бу ишни ҳеч қачон қилиб кўрмаганман, балки шунга бироз қўрқинчли туюлаётгандир...\nСаида Вахобова: - "Кечир" фильмида суратга тушганингиздан сўнг, негадир бошқа фильмларда суратга тушишни давом эттирмадингиз?\nРайҳон: - Гап шундаки, менга жуда катта масъулият юкланган эди. Мен у фильмда, фақат актриса эмасдим, у ерда продюсер эдим, маблағ масаласида ҳам жавобгар эдим. Менинг вазифаларим кўп эди ва буларнинг ҳаммасини умумлаштириш жуда ҳам қийин бўлди! Шунинг учунми, менда "кинодаги фаолият жуда ҳам қийин" деган фикр уйғонди. Лекин, менга бундан кейин ҳам, кинода суратга тушишга жуда ҳам кўплаб таклифлар бўлди ва бўлиб келмоқда. Мана яқинда, "Нега энди?" қўшиғимизга клип суратга олдик ва бу клип худди мини-фильмдек бўлди. Шундан кейин, менга "балки яна кинога қайтиб, ишлаб кўрарман" деган фикр келди.\nСаида Вахобова: - Унда сиз ўз актрисалик маҳоратингизни қай тарзда, ривожлантирмоқчисиз? Дарс олмоқчимисиз, ёки ўзингиз китоблар ўқибми?\nРайҳон: - Менимча, авваламбор тажриба муҳим деб ўйлайман. Кейин, албатта туғма қобилият. Қобилият бу - бор бўлса, бор, бўлмаса йўқ. Лекин, мен фильмда суратга тушганимда, доим актёрлардан "тўғри бажаряпманми, тўғри қилдимми?" деб сўрайман. Масалан, актёрлар Борис Ғофуровдан, Нозим Тўлахўжаевдан бирга ишлаш жараёнларида, "тўғри ижро қилдимми?" деб сўраганман. Улар доим менга роль ижро қилиш борасида, ўзларининг керакли маслаҳатларини беришган ва бу маслаҳатлардан фойдаланганман.\nСаида Вахобова: - Қўшиқларингизда севгига ишонч бор. Ўзингиз-чи, ҳаётда севгига ишонасизми?\nРайҳон: - Мен ҳамма нарса худодан деб ўйлайман. Биласизми, тақдирда ҳаммаси қандай ёзилган бўлса, шундай бўлмайди, менимча. Биз ўзимиз, тақдиримизни яратамиз, ўзгартирамиз, чунки биз хатолар қилганимизда, худо бизни жазолайди, яхши бўлсак, тўғри ишлар қилсак, ҳаммаси яхши бўлади. Кўп нарса ўзимизга ҳам боғлиқ, назаримда. Ҳар қандай вазиятда ҳам, мен олдинда фақат яхшилик кутаётганига ишонаман.\nСаида Вахобова: - Ҳозиргина хатолар ҳақида гапирдингиз, ўйлаб кўрганмисиз, ўзингиз ҳам ҳаёт давомида, хатолар қилганмисиз?\nРайҳон: - Албатта, мен бу ҳақида кўп ўйлайман. Қачон, бирор ишим кўнгилдагидек бўлмаса, нимадир ўхшамаса, дарров (жилмайиб) плёнкани орқага қайтариб, "нимада хато қилдим, нима учун менда бундай муаммо юз берди?" деб ўйлайман! Мени фикримча, идеал инсонлар йўқ! Биз инсонлармиз, ҳаммамиз хато қиламиз.\nСаида Вахобова: - Унда ҳаётингизда муҳаббатнинг ўрни қандай?\nРайҳон: - Менимча, муҳаббат бу бутун борлиқ, ҳамма нарса. Агар муҳаббат бўлмаганида, биз ҳамон тош асрида яшаётган бўлардик. Шундай нақл бор: "Дунёни муҳаббат қутқаради". Мен бу фикрга бутунлай қўшиламан, фақат муҳаббат дунёни қутқариши мумкин. Ватанга муҳаббат, ота-онага бўлган меҳру муҳаббат! Башоратгўй Ванга, "барибир қиёмат бўлади, дунё тугайди, аммо бу қачон бўлишини билмайман" деган экан. Шунда унга, "буни қандай олдини олиш мумкин?" дейишганда, у "агар сиз меҳрибон инсон бўлиб, бир-бирларингизга ҳасад қилмасангиз, қалбингизда муҳаббат яшаса, сиз бунинг олдини олишингиз мумкин" деган экан. Бундан хулоса қилиш мумкинки, чиндан ҳам меҳру муҳаббат, дунёни қутқаради.\nСаида Вахобова: - Сизнинг ижодингизда-чи, муҳаббат ёрдам берадими?\nРайҳон: - Менимча, муҳаббатсиз умуман яшаш мумкин эмас! (ўйланиб) Биринчи навбатда мен, ўз касбимга меҳр қўйганман, ўз ишимни жуда ҳам яхши кўраман! (кулиб) Менимча, менга касбимга бўлган муҳаббатим ёрдам беради. Мен ҳеч нарсага қарамай, ишлайман. Мен ўз мухлисларимни яхши кўраман ва бу жуда ҳам катта масъулият эканлигини биламан. Мен ижод қилганимда, нимадир яратганимда, доим улар ҳақида ўйлайман. Уларнинг бунга муносабати қандай бўлади, уларга ёқадими йўқми? Бу мен учун ҳамиша қизиқ. (меҳр билан жилмайиб) Мени фан-клубим бор, улар жуда ҳам ашаддий мухлисларим! Фан-клубим раҳбари билан биз ҳар куни интернет орқали суҳбатлашамиз. Мен доим сўраб бораман, "ижод намунам мухлисларга ёқяптими? Қай тарафи ёқдию, қай тарафи ёқмади? Улар нима дейишди?" Менинг web-сайтим ҳам бор, "Rayhon.uz", ушбу сайтни "меҳмонлар китобчаси" да ҳам, мухлислар ўз фикрларини, тилакларини ёзиб қолдиришади. Уларнинг фикрлари мен учун жуда муҳим ва шунинг учун ҳам, мен буни ҳар доим ҳисобга олишга ҳаракат қиламан.\nСаида Вахобова: - Фан-клубингиз ҳақида гапирдингиз. Сиз ҳам баъзи хонандалар каби, ўз фан-клубингиз аъзолари билан шахсан учрашиб турасизми? Турли учрашувлар ўтказасизларми?\nРайҳон: - Биласизми, афсуски, фан-клубимнинг кўпчилик аъзолари турли шаҳарларда ва вилоятларда яшашади. Учрашув ўтказсак, баъзилари келиш имкониятига эга эмаслар. Шунинг учун ҳам, биз улар билан интернет орқали доим алоқадамиз. Мунтазам равишда чат уюштирамиз ва улар бемалол ўзларини қизиқтирган ҳамма саволларни берадилар.\nСаида Вахобова: - Сиз ўзингиз жуда ҳам машҳур санъаткорсиз. Лекин, негадир клипларингизда ҳам, кўпинча машҳурларни кўрамиз. Масалан, Алишер Узоқов, Бобур Йўлдошев ва бошқалар... Клипларингизда машҳур бўлмаган ёш санъаткорларни суратга олиш ҳақида ўйлаб кўрмаганмисиз?\nРайҳон: - Биз клипга одатда, ўзимизни яқин дўстларимизни таклиф қиламиз. Бу мен учун осон, негаки мен ўзим профессионал актриса эмасман. Яхши дўстларни таклиф қилганимиз учун, тўғриси уларни машҳурлиги ҳақида, машҳур бўлмаганларни таклиф қилиш ҳақида, ҳечам ўйлаб кўрмаган эканман. Дўстларим билан дўстона муносабатдаман ва клипларимга таклиф қилганимнинг сабаби ҳам шу.\nСаида Вахобова: - Иш жараёнида, ишлаётганингизда сиз учун энг ёқимли ҳолат? Ўз ишингиздан қониқасизми?\nРайҳон: - Дейлик, яратилаётган мусиқа омадли чиқса, бирор қўшиғим муваффақиятли чиқса! (ўйланиб) Кейин, менда баъзида шундай бўлади, аввал клип ғояси келади, кейин шу клип ғоясидан мусиқа яратаман! (жилмайиб) Аслида, аксинча бўлиши керак, тўғрими? Лекин, менда шундай бўлади. Баъзида шундай бир зўр, ёрқин ғоя келади! Шунда қувониб кетаман ва мен шу ғояни амалга ошириш иштиёқида ёнаман, токи уни амалга оширмагунимча тинчимайман! Ишлайвераман, ишлайвераман, ишлайвераман! Лекин, одатда ҳаммасини тугатганимда, ҳамма нарса ҳам ёқавермайди! Бир хиллари, ёқмайди.\nСаида Вахобова: - Ўзингизни ижодингиз ҳақида, ўзингиз қандай фикрдасиз?\nРайҳон: - (самимий) Билмадим. Чунки, мен доим бу ҳақида, "Бу ёқдими? Бу яхшими?" деб бошқалардан сўрайман. Бу тарафлама, ўзимга ишончим бўлмаса керак. Навбатдаги қўшиғим яхшими, ёмонми? Балки, яхшидир, лекин инсонларга ёқадими, йўқми? Билолмайман, иккилана бошлайман ва кўплаб қўшиқларни ташлаб ҳам юборамиз. Одатда, шундай иккилана бошлаганимда, яқинларим фикри билан қизиқаман. Агар кўпчилик "унчалик яхши қўшиқ эмас" дейишса, бу қўшиқни куйламайман.\nСаида Вахобова: - Демак, яқинларингиз фикри сиз учун муҳим аҳамиятга эга?\nРайҳон: - Ҳа!\nСаида Вахобова: - Оилангизда ким лидер? Сизми? Онангизми?\nРайҳон: - (кулиб) Менимча, биз тенг ҳуқуқли партнёрлар бўлсак, керак. Лекин, албатта, онамнинг сўзлари сўз! Аммо, менинг ҳам оилада вазифаларим кўплиги учун бўлса керак, онам ҳам, мустақил инсон сифатида, менинг фикрларимни ҳам эшитадилар. Лекин, агар тарозига қўйиб кўрсак, албатта ҳал қилувчи сўзни онам айтадилар.\nСаида Вахобова: - Сиз ўзингизни қандай она бўламан деб ўйлайсиз?\nРайҳон: - Биласизми, мен синглимни ўзим тарбиялашимга тўғри келган ва етарли даражада қаттиққўлман. Мен албатта, синглимни жуда яхши кўраман ва эркалатаман. Лекин, бошқа тарафлама жуда қаттиққўлман. (кулиб) Уйда рухсатсиз телевизор ҳам қўйилмайди.\nСаида Вахобова: - Синглингиз ҳам сизнинг соҳангизни давом эттириши мумкинми? Масалан, хонанда ёки актриса сифатида?\nРайҳон: - Йўқ, мен буни ҳоҳламаган бўлардим. Унинг ўзи ҳам буни ҳоҳламайди. У рассом бўлмоқчи эди. Лекин, мен уни бу фикридан қайтардим. У жуда ҳам яхши расм чизарди. Энди эса ўзим, уни фикридан қайтарганимга афсусланяпман. Чунки, унда расм чизишга жуда ҳам кучли қобилият бор эди. Мен унга, "рассомлик билан бутунлай шуғулланиш шартмас, буни хобби сифатида қолдиргин" десам, у бутунлай расм чизишни ташлаб юборди ва бошқа қайси касбни танлашни бироз била олмай қолди. Ҳозир у лицейда ўқияпти, тайёрланяпти, биз ҳам албатта уни институтга ўқишга киришини, олий маълумот олишини истаймиз. Лекин, қайси институтга ўқишга киришини ҳали, аниқ танлагани йўқ.\nСаида Вахобова: - Кўпинча шоубизнес соҳаси вакиллари, ўз яқинларини ҳам бу соҳада фаолият юритишини, бу соҳани танлашини ҳоҳламайдилар. Мана сиз ҳам, синглингизни бу соҳани танлашини ҳоҳламас экансиз. Нима учун шундай?\nРайҳон: - Чунки, бу жуда ҳам қийин ва асабий иш! Эркаклар учун бу нормалдир, лекин, қизлар учун, (кулиб) баъзида кечгача ишда қолишингизга тўғри келади, гастролларга борилади. (жиддий) Мен синглимни бирор ёққа юбоишни тасаввур ҳам қила олмайман! (кулиб) Бу ҳечам мумкин эмас! Бу эркаклар иши тушуняпсизми? Агар бу ишларни қилмасанг, тамом. Бизни ишимиз велосипедга ўхшайди, педални айлантириб турсанг, юрасан, кетаверасан, агар тўхтасанг, йиқилиб тушасан.\nСаида Вахобова: - Бу йил кутилмаганда сочларингиз рангини ўзгартирдингиз. Албатта, ўзингизга ярашган деб айтиш мумкин. Қора сочлардан чарчадингизми?\nРайҳон: - (кулиб) Чунки, мен жуда кўп хатлар олдим. Мендан, нимага бунча узоқ вақт битта образда эканимни, ўзгармаслигимни сабабини сўрашди. Шундан сўнг, мен ўзгаришимни шунчалик кутишаётган экан, ўзгараман деган қарорга келдим. Ахир биз ўз мухлисларимиз учун ишлаймиз-ку, улар буни сўрашаётган экан, қисман бўлса ҳам инобатга олишимиз керак, назаримда.\nСаида Вахобова: - Агар мухлисларингиз сиздан бошқа нарсаларни ҳам сўрашса-чи?\nРайҳон: - Албатта, мен буни ўз имкониятларим ва ҳоҳишларимдан келиб чиқиб, ўйлаб кўраман. Улар менга соч бўяшимни айтишгани йўқ. Улар ниманидир ўзгартиришимни, нимадир янгилик сўрашди. Нима учун йўқ, дейиш керак деб, ўйладим.\nСаида Вахобова: - Ўзингизга сочларингизни қайси ранги кўпроқ ёқди, аввалги қора рангми ёки ҳозиргиси?\nРайҳон: - (кулиб) Албатта ҳозирги ранги!\nСаида Вахобова: - "Ахир" қўшиғига ишланган клип билан баъзи муаммолар юз берганини эшитдик. Бу клипнинг тақдири нима бўлди?\nРайҳон: - Ҳозир бу клип устида иш олиб боряпмиз. Менга "бу клип қайта тикланадими йўқми, бир ойда аниқ айтамиз" дейишди, кутяпман.\nСаида Вахобова: - Баъзилар бу клипдаги образингиздан ва клипдан қониқмаганингизни айтишди. Клип билан боғлиқ ҳодисани эса, "шунчаки клип ёқмаганлиги учун қилинган, клипни янада мукаммаллаштириш учун вақтнинг ушлаб турилиши" дейишяпти. Чиндан ҳам шундай эмасми?\nРайҳон: - (ҳайрон бўлиб) Йўқ, албатта. Мени фақат бир нарса қониқтирмади, биз ҳамма ғояларни, клипда тўлиқ амалга ошира олмадик, шунинг учун бўлса, жуда ҳам асабийлашдим. Клипнинг ўзи жуда ҳам мураккаб, суратга олиш ҳам қийин бўлди. Лекин, мен клипни тайёр бўлишини ва намойиш этилишини жуда ҳам ҳоҳлаганман, барибир бу клипни тайёрлаб тақдим қилиш ниятидаман! Бу клипда мен тарихий ўзбекона костюмларда чиққанман. Тўмарис образини танлаганман! Қўшиқда эса, шундай сўзлар бор: "ҳар биримизда оқ ва қора тарафлар бор, буни ҳоҳлаймизми йўқми, лекин, биз учун энг муҳими ўзимиздаги оқликни тўплаш ва қоралик устидан ғолиб чиқиш"... Менимча, бу, ҳаётдаги мақсадимиз бўлиши керак, мен буни клипда ва қўшиқда кўрсатмоқчи бўлдим.\nСаида Вахобова: - Сизни "хонанда Сардор Раҳимхон билан уришиб қолди" деган гаплар тарқалди. Албатта, булар шунчаки миш-миш эканидан хабардормиз. Сиз ҳозирда хонанда Сардор Раҳимхон билан биргаликда студияда қўшиқ ҳам ёзяпсизлар. Нима деб ўйлайсиз, бундай гап-сўзлар қаердан келиб чиқди? Ёки бу махсус пиармиди?\nРайҳон: - (кулиб, ўйланиб) Билмадим. Бу махсус пиар эмас, албатта. Ҳеч ким атайлаб, бунақа пиар қилмайди. Кўпчиликка, қандайдир шунақа гапларни гапириш қизиқ туюлади, назаримда. Бундай нарса бўлмаса ҳам, улар ўйлаб топишни бошлайдилар, ўйлаб топадилар.\nСаида Вахобова: - Вақт ўтиб бориши билан сизнинг танқидга муносабатингиз?\nРайҳон: - (ўйланиб) Мен доим танқидга қулоқ соламан, агар беғараз ва чин, ҳаққоний танқид бўлса, албатта. Агар, шунчаки ҳасаддан танқид қилишса, ёки шунчаки ҳаётдан норози, ғаразли инсонлар танқид қилишса, аҳамият бермасликка ҳаракат қиламан, аҳамият бермайман. Лекин, тўғри, холис танқидга кўпинча қулоқ соламан, чунки мени мухлисларим менга "Мусиқаларингиз қандайдир тез, шиддатли бўлиб қолди. Нима учун сокин қўшиқлар айтмаяпсиз?" дейишганда, (кулиб) дарҳол сокин қўшиқлар яратиш устида ишлай бошлаганмиз. Мен, бекорга гапиришмаяпти, деб ўйлаганман. Ҳақиқий мухлисларим фикрига доим қулоқ соламан.\nСаида Вахобова: - Ёдингиздами, муваффақият йўлингиз нимадан бошланган эди?\nРайҳон: - (ўйланиб, жилмайиб) Менимча, менга омад кулиб боққан деб ўйлайман. Биринчи қўшиғимданоқ, муваффақият сари қадам қўйдим. Ўзи айтишади-ку, агар ниманидир чин дилдан орзу қилиб, ҳоҳласанг, бутун коинот сенга орзуйингга эришишга ёрдам беради. Ростдан ҳам, саҳнага чиқишни жуда ҳам ҳоҳлагандим. Ҳаммаси шундай бошланган, мен машҳур эмасдим, фақатгина кино оламида, онам тарафлама танишарди. Чунки, менинг онам актриса, мен шунчаки ота-онамни қизи эдим. Ҳеч ким мени қўшиқ куйлайди деб ўйлашмаганди! Бир сафар менга Фаррух Каримович Зокировнинг айтган гаплари ҳам ёдимда. Улар "ойинг менга, қизим қўшиқ куйлашни ҳоҳлайди, куйламоқчи, деганида, яхши, шу 2 йилча куйласа керак, кейин бўлди, дегандим. Бундай бўлишини билмагандим" деб айтган эдилар... 2000 йилда "Тоҳир ва Зуҳра" мусиқали фильмининг янги талқини суратга олинаётган вақтлар, ўша пайтда мени ўз қўшиқларим бор эди, албатта. Лекин ҳали танилиб улгурмаган эдим. Нигора опа ва Мадина Мўминова "яхши қиз экан, шу қизни ролга оламиз" деб, ўша фильмга таклиф қилишди. Чунки, улар суратга олишни бошлашлари керак бўлиб, бир қўшиқчи қиз бўлса, бу ролга рад жавобини берган экан. Менга "фильмда суратга тушишни ҳоҳлайсанми?" дейишди, мен "ҳа, ҳоҳлайман" дедим ва шу фильм экранларга чиқиши билан, премьеранинг эртасигаёқ, кўчада кетаётсам, ортимдан менинг қўшиғимни сўзларини айтиб, куйлай бошлашган. Бу "Азоблайсан" қўшиғи эди.\nСаида Вахобова: - Нима деб ўйлайсиз, муваффақият учун энг муҳими нима?\nРайҳон: - Бу шундай бир қийин нарса-ки... билмадим, баъзида шундай зўр овозга эга инсонларни кўрасан, негадир улар машҳур бўла олмаган. Менимча, албатта, ҳар қандай ҳолатда ҳам, қобилият бўлиши керак, ишга лаёқат ва албатта, омад!\nСаида Вахобова: - Шоу концерт ўтказганда, жонли ижро қилиш қийин албатта. Ўтган йилги концертингизда бир неча қўшиқларни жонли ижрода куйладингиз. Келажакда, бошдан охиригача бутунлай жонли ижрода, концерт беришингиз мумкинми?\nРайҳон: - Ҳа, худо ҳоҳласа.\nСаида Вахобова: - Ҳаётингизда ички интуиция қандай роль ўйнайди?\nРайҳон: - (кулиб) Ҳар доим ҳам тўғри келавермайди! Баъзида, мана бу қўшиқ аниқ хит бўлади, деб ўйлайсан, клип суратга оласан, телеканалларда айлантирасан, лекин ҳеч кимга ёқмайди. Масалан, "Нега?", "Доимо" қўшиқларим, улар менга жуда ҳам ёққан қўшиқлар эди. Мен, "мусиқаси ҳам муваффақиятли, аранжеровкаси зўр, яхши қўшиқ" дегандим. Лекин, негадир одамларга ёқмади. Аммо, баъзи қўшиқлар, масалан, "Орзуйингга ишон" қўшиғини ташлаб юбормоқчи бўлганман! Лекин, админстраторим Фатхиддин акага раҳмат, улар: "Тўхта, бундай қилма, қўшиқ қандайдир бошқача, кел, уриниб кўрайлик" деганлар. Мен эса, "Қўшиқ яхши эмас, уни ташлаб юбориш керак, бу қўшиқ ҳеч кимга ёқмайди" деб, фикримда туриб олганман. Лекин, кутилмаганда, бир уринишнинг ўзидаёқ қўшиқ хитга айланди! Кўрдингизми, (кулиб) баъзида интуиция нотўғри ишлайди!\nСаида Вахобова: - Ижодда, клип ва концертларда, нима қилишни ёки қандай кийинишни истамайсиз? Ёки қандайдир бир ҳаракатларни бажаришни? Ўзингизга ўзингиз қандай чекловлар қўйгансиз ва бунга риоя қиласиз?\nРайҳон: - Агар иш учун керак бўлса, ҳамма ишни қила оламан, чунки, томошабинни ҳайратда қолдиришни ҳоҳлайман. Ҳайратда қолдириш учун эса, таваккал қилишга, қандайдир қурбонликлар беришга ҳам тўғри келади. Лекин, барибир мен қандайдир ўта очиқ либослар кия олмайман! Кейин яна, (ўйланиб) қандайдир туйғулар кўрсатиладиган, севги саҳналарини ўйнай олмайман! Масалан, Алишер Узоқов билан суратга тушган клипимизда ҳам, режиссёр "севги-муҳаббатни кўрсатинглар" деди. Мен, ҳечам севгини кўрсата олмадим. Алишер Узоқов дўстим бўлса, қандай қилиб у билан севгини кўрсатишим мумкин (кулади) . . . Шунда мен "келинглар, уни қувноқ, меҳрибон қилиб кўрсатамиз, лекин, қандайдир севги лаҳзаларисиз" дедим.\nСаида Вахобова: - Ижод учун ниманидир қурбон берганмисиз?\nРайҳон: - Менимча, (ўйланиб) шахсий ҳаёт тарафлама, мени шахсий ҳаётга вақтим бўлмаса керак. Чунки, мен ҳамма вақт ижод билан машғулман. Ҳар доим, "майли, келгуси йил бу ҳақида ўйлаб кўраман, ҳозир вақтим йўқ" дейман. (кулиб) Яна келгуси йил... (кулиб) Шунча вақт ўтиб кетди.\nСаида Вахобова: - Агар сизда мақола ёзиш имконияти бўлса, нима ҳақида ёзган бўлардингиз?\nРайҳон: - Мен, инсонлар ўзларининг аслида кимликлари тўғрисида, ўйлаб кўришлари кераклиги ҳақида, мақола ёзган бўлардим. Чунки, ҳар бир одам ўзича, тўғри яшаяпман, деб ўйлайди. Лекин, ҳар доим ҳам бундай бўлмайди. Инсон ўтириб, ўйлаб кўриши керак, ким у ўзи? Тўғри яшаяптими? Шунчаки бир варақ қоғоз олиб, қанча яхши ва қанча ёмон иш қилганини ёзиб кўриши керак, назаримда. Ҳайрон қоламан, охирги пайтда инсонлар қандайдир бошқача қадриятлар билан яшай бошлашди, менимча. Моддийлик ҳамма нарсадан юқори бўлиб қолаётгандек. Инсонлар одамийликни, инсонийликни унутишяпти, одамийлик, инсонийлик йўқолиб боряпти, деб ўйлайман. Агар мен мақола ёзганимда, инсонларни аслида, ўзларининг кимликлари ҳақида, ўйлашга, фикрлашга мажбур қиладиган шундай бир нарса ёзган бўлардим. Қачон умри ниҳоясига етишини ҳеч ким билмайди, эртага нима бўлишини ҳам. Агар ҳар бир инсон эртакдаги каби, эзгу ишлар қилса, биз дунёни сақлаб қолишимиз мумкин, назаримда.\nСаида Вахобова: - Агар Телевиденияда кўрсатув тайёрласангиз, қандай кўрсатув тайёрлаган бўлардингиз?\nРайҳон: - Мен "Водий садоси" радиосида, икки лойиҳа "Етти-кетти" хит-паради ва "Love Story" дастурини олиб бораман. Мен, шу «Love Story»ни ТВ экранга кўчиришни жуда ҳам ҳоҳлайман. Чунки, бу дастурда артистлар шунчалик очилиб, суҳбатлашишган-ки... Келганларида, "шахсий ҳаётдан савол берманг, буни сўраманг, уни сўраманг" дейишса ҳам, суҳбат давомида жуда ҳам самимий бўлишган. Ўйлашимча, бу инсонлар учун энг муҳими. Қандайдир ўзига бир образ яратиб олиб, ўзига ҳеч кимни яқинлаштирмай юриш керак эмас, менимча. Инсон ўз орзулари, ҳоҳишлари, хатолари, ҳиссиётлари билан, ҳаётийлиги учун ҳам инсон! Инсон ҳаётда очиқкўнгил ва самимий бўлгани яхши. Қандайдир муқовадаги образ эмас! Ундайларни кўнглида нима борлигини ҳам билиб бўлмайди. Менинг дастурим меҳмонлари эса, дилларидаги гапларни очиқ айта олишган, ўзларининг ички оламини кўрсата олганлар.\nСаида Вахобова: - Сиз ўз радиодастурингизга қаҳрамонларни, одатда нимага асосланиб танлайсиз? Машҳурлигигами, ёки ўзингизни шу инсонлар қизиқтирганлари учунми? Ёки талаб ва таклифларга кўрами?\nРайҳон: - (ўйланиб) Биз асосан, машҳурларни таклиф қиламиз. Нима учун? Менимча, улар билан суҳбат, уларнинг ўзи, уларнинг ҳаётда қандай эканликлари, бошқалар учун қизиқарли.\nСаида Вахобова: - Радиодастурингизни қайси сони, энг эсда қоларли бўлган? Ўзингизга энг зерикарли туюлган сони-чи?\nРайҳон: - Энг қизиқарли ўтган сонлари, клипмейкер Ёдгор Носиров, хонанда Улуғбек Раҳматуллаев, ҳамда "Уммон" гуруҳи билан! Энг зерикарли туюлганини эса, айтмайман! (кулиб юборади)\nСаида Вахобова: - Дастур давомида қайсарлик қилиб, саволларга жавоб бергиси келмаган, кўнглидаги гапни айтмаган, ёки ёлғон гапирган машҳурлар ҳам бўлганми?\nРайҳон: - Суҳбат давомида "очилгиси" келмаганлари бўлган, кўп гапиргилари келмаган, буни ҳатто тинглаётган мухлислар ҳам сезишган! Эфирга тингловчилар томонидан тўғридан-тўғри қўнғироқлар бўлган, ҳатто, ўша машҳурларга "Сиз ёлғон гапиряпсиз! Нимага ёлғон гапиряпсиз?" деб ёзишган ҳам. Биз бунга ҳайрон қолганмиз. Лекин, бу ҳолат қайси машҳурлар билан бўлганини айтмайман! (кулади) Бундан, инсон барибир максимал даражада самимий ва очиқкўнгил бўлиш кераклигини тушунганман. Чунки, алдасанг, бошқалар барибир сезиб, ҳис қилишлари, билишлари мумкин экан. Мен ўзим, имкони борича мухлисларим билан самимий бўлишга ҳаракат қиламан.\nСаида Вахобова: - Сиз қачондир кўзгуга қараганингизда, ўзингизга ишончсизлик сезган вақтингиз ҳам бўладими?\nРайҳон: - (самимий) Албатта! Кўпинча шундай бўлади. (кулиб) Чунки, ўзимни кўплаб камчиликларимни кўраман. Менимча, идеал инсонинг ўзи йўқ! (кулиб) Ҳар қандай ҳолатда ҳам, ёшимизга ёш қўшиляпти, бундан қочиб қутилиб бўлмайди!\nСаида Вахобова: - Кўзгуга қараганингизда, дейлик юзингизда ажин пайдо бўла бошласа, бу сиз учун ҳам қўрқинчлими? Яъни, баъзи аёллар ажин тушишидан қўрқишади.\nРайҳон: - (кулиб, самимий) Қўрқаман! Жуда ҳам! (кулади) Лекин, бу гапим ҳазил эмас! Мен ростдан ҳам қўрқаман! Бундай бўлмаслиги учун мунтазам косметологга бораман, юзимга ҳар хил ниқоблар қиламан!\nСаида Вахобова: - Шундай кунлар ҳам бўладими, сизни характерингизни кўриб, таниб бўлмай қолади?\nРайҳон: - Ҳа... (ўйланиб) Мен қовоғимни очмай, худди булутга ўхшаб юраман. (кўрсатиб ҳам беради, сўнг кулиб юборади) Менга қараб, бошқаларни ҳам, кайфияти худди булут бўлади-қолади. Одатда, кайфиятим бўлмаса, кайфиятим тушса, шундай бўлади. Менга қараб, бошқаларни ҳам кайфияти тушиб кетади. Кейин, менга "бундай қилма!" дейишади (кулади)\nСаида Вахобова: - Шундай дейишса, кайфиятингизни тез ўзгартирасизми, ёки?\nРайҳон: - Биласизми, мен жуда тез жаҳлдан тушаман. Кайфиятим ёмон бўлса, кўпинча бошқаларга билдирмасликка ҳаракат қиламан. Буни фақат, мени ёстиғим кўриши мумкин. Агар мен асабийлашсам, умуман ухлай олмайман. Кечасию, кундузи, уйқумни йўқотиб қўяман. Ўзимга келишим учун, қанчадир вақт ўтиши керак. Агар вазият ўнгланмаса, шундай юраверишим ҳам мумкин. Лекин, буни иложи борича бошқаларга сездирмасликка ҳаракат қиламан, улар сезишмайди ҳам.\nСаида Вахобова: - Севган инсонингизни хиёнатини кечира олармидингиз?\nРайҳон: - Агар у мени бу иши хато эканлигига ишонтирса, фақат ва фақат мени севишига ишонтира олса, бошқа ҳеч қачон бундай қилмасликка ишончли ваъда берса, ҳа, кечира олишим мумкин! (кулади)\nСаида Вахобова: - Кунига неча соат оила даврасида бўласиз?\nРайҳон: - Бу қачон ва қайси вақтлигига боғлиқ. Масалан, катта иш жараёни кетаётган бўлса, масалан, клип суратга олиш ишлари, ёки концертга тайёргарлик жараёнлари, унда жуда ҳам кам вақт! Агар иш бироз камроқ бўлса, унда албатта кўпроқ оила даврасида бўлишим мумкин. Лекин, ўзимга ҳам кўпроқ оила даврасида, уйда бўлиш ёқади.\nСаида Вахобова: - Ҳозирги эришган ҳамма муваффақиятларингиз ва машҳурликни, оддий аёллик бахтига алмаштирармидингиз?\nРайҳон: - (жилмайиб) Ҳа! Менимча, аёл киши учун, аёллик бахти, албатта муҳим! Агар, мен кетсам, кимдир мени ўрнимни босиши мумкин. Тушунаман, вақт ўтяпти, ёшим катта бўлади, қачондир менинг ҳам даврим ўтиши мумкин. Ахир, бу жойни бир умр эгаллаб тура олмайман-ку! Ҳамма нарсани ўз вақти-соати бор! Энг абадий ва қадрли нарса, бу биз учун, ҳамиша бизнинг оиламиз бўлиб қолади!\nСаида Вахобова: - Ўзингиз ижоддан кетиш ҳақида сўз очдингиз, ҳеч ижоддан кетиш ҳақида ўйлаганмисиз?\nРайҳон: - Ҳозирча керак эканман, унгача ишлайвераман. Қачон ўзим, қилаётган ижодим инсонларга қизиқарли бўлмаётганлигини, керак эмаслиги сезсам...\nСаида Вахобова: - Одатда, шоу бизнесда шундай ҳолатлар бўлади, баъзи санъаткорлар яқинлари касал бўлганида ҳам, саҳнага чиқишган. Кейин эса, бу ҳақида, ўшанда шундай қилишгани учун баъзида афсусланганликларини айтиб қолишади. Сизда ҳам шундай ҳолат бўлганми?\nРайҳон: - Биласизми, бу бизнинг ишимиз. Инсонларга сени кайфиятинг қандай эканлиги, асло муҳим эмас! Нима бўлишидан қатъий назар, биз буни, парда ортида, саҳна ортида қолдиришимиз керак. Сени бирор муаммойинг борлигини, ёки аҳволинг яхшимаслигини бирорта инсон сезмаслиги керак. Ҳаммада ҳам муаммо бўлиши мумкин.\nСаида Вахобова: - Ҳозирги кунда ижодингиздаги янгиликлар?\nРайҳон: - Концерт дастурига тайёргарлик кўряпман. Ҳозир ҳам бир янги қўшиқ устида ишлаяпман. Унга клип суратга оламиз, албатта. Қўшиқ рус тилида, мазмуни: мен ўз ижодим билан, битта бўлса ҳам инсонни ўз ҳаётида ўйлашга, фикр юритишга ундай олсам, уни тўғри йўлга бошлай олсам, унда мени шунча меҳнатим бекор кетмабди. Яъни, биз ҳатто душманимизни ҳам, нотаниш инсонларни яхши кўришга, уларга яхшилик қилишга уриниб кўришимиз керак. Пул, бу ҳаётда муҳими эмас. Муҳими, муҳаббат ва яхшилик.\nСаида Вахобова: - Ҳаётда энг зўр, энг яхши билган ишингиз?\nРайҳон: - (кулиб юборади) Билмадим...\nСаида Вахобова: - Ҳаётдан яна нимага эга бўлишни истардингиз?\nРайҳон: - Ўз касбим бўйича яна олдинга интилишни, оилали бўлишни, фарзанд кўришни, яқинларим доим мени ёнимда, соғ-саломат бўлишларини!\nСаида Вахобова: - Нима деб ўйлайсиз, ҳар бир аёл ҳаётда нимани билиши керак?\nРайҳон: - (кулиб) Севишни, сева олишни!\nСаида Вахобова: - Сизни ёнингиздаги бошқа қўшиқчи аёл, нимадан хавфсираши мумкин?\nРайҳон: - (кулади) Ҳеч нарсадан қўрқмаслиги мумкин, чунки мен ёвуз эмасман, тишлаб ҳам олмайман!\nСаида Вахобова: - Сиз ҳар куни бажарадиган иш?\nРайҳон: - Аранжеровкачига бораман, мусиқа яратамиз. (кулади)\nСаида Вахобова: - Сиз кўп саёҳат қиласиз, чет давлатларда бўлгансиз. Шунда сизни ҳайратга солган бирор антиқа буюм?\nРайҳон: - Қаерга борсам, ўша ердан ҳар хил тақсимчалар, ҳайкалчалар, ўша ерни ўзида акс эттириб, эслатиб турадиган нарсалар олиб келаман. Менга шундай буюмлар ёқади. Энг, антиқа буюм, Туркияга борганимда, "кафтан" ёқиб қолганди. Керамикадан ишланган, қўлда ясалган, қандайдир тарихий воқеага бағишланган ёзуви ҳам бор эди. Уни сотиб олишга улгурмаганлигимга жуда ҳам ачинаман! (кулиб) Бундан жуда хафа бўлдим, десам ҳам бўлади, нега шу "кафтан"ни вақтида сотиб олмадим деб, ҳали ҳам шу ҳақида ўйлайман.\nСаида Вахобова: - Нимани ўрганишни ҳоҳламасдингиз ёки ўргана олмасдингиз?\nРайҳон: - (ўйланиб) Ўғриликни! Ёлғон сўзлаш ва хиёнатни! Қандайдир "интрига"лар қилишни билмайман, ўргана олмайман ва ўрганишни ҳам ҳоҳламайман!\nСаида Вахобова: - Сизни шу яқин пайтларда, нима ҳайратга солди?\nРайҳон: - Бир шоу балет кўргандим. Улар шундай рақс тушишди-ки, мен кўриб ўтириб, ҳайратдан ўзимни йиғлаётганимни сезиб қолдим. Уларнинг маҳорати, қобилиятидан завқландим, қойил қолдим. Бу Америкадаги конкурс эди. У ерда энг зўр раққослар ўз маҳоратларини намойиш этишганди.\nСаида Вахобова: - Янги йилга олган энг эсда қоларли ва антиқа совға?\nРайҳон: - Овоз операторимиз (звукорежиссёр) менга кийик шаклидаги қути совға қилган.\nСаида Вахобова: - Мухлисларингиз аудиториясини неччи ёшлилар ташкил қилади, деб ўйлайсиз?\nРайҳон: - Ҳар хил ёшдагилар!\nСаида Вахобова: - Севимли адибингиз?\nРайҳон: - Ёзувчи Ден Браун ва Борис Акунин.\nСаида Вахобова: - Инсонлар билан муносабатда ожиз тарафим нимада деб ўйлайсиз?\nРайҳон: - Жуда ҳам ишонувчанлигим! Аввал ҳаммага ишонардим, бекор қилган эканман.\nСаида Вахобова: - Қаерда бўлишни ва дам олишни ёқтирасиз?\nРайҳон: - Денгизни жуда ҳам яхши кўраман. Денгиз менга қувват беради.\nИнтервью "Тасвир" газетаси 9 февраль (2012) №6 сонида чоп этилди


Воҳада экотуризм ривожланади – Сурхон тонги\nБош саҳифа / Жамият / Воҳада экотуризм ривожланади\nИюн 20, 2018\tЖамият Изоҳ қолдириш 836 Кўрилди\nПрезидентимизнинг 2018 йил 3 февралдаги “Ўзбекистон Республикаси туризм салоҳиятини ривожлантириш учун қулай шароитлар яратиш бўйича қўшимча ташкилий чора-тадбирлар тўғрисида”ги фармони ва 7 февралдаги “Ички туризмни жадал ривожлантиришни таъминлаш чора-тадбирлари тўғрисида”ги қарорига мувофиқ вилоятимизда ташқи ва ички туризмни янада ривожлантириш дастури, чора-тадбирлар режаси ишлаб чиқилган.\nВоҳамиз туризмни ривожлантиришда қулай имкониятларга эга. Расмий рўйхатга олинган 375 та тарихий, маданий, меъморий мажмуалар, бетакрор археологик ёдгорликлар, табиат мўъжизалари мавжудки, бу бош- қа ҳудудларда такрорланмайдиган жиҳатлардандир. Бугунги кунда бутун дунёда туризмнинг 11 та йўналиши йўлга қўйилган. Воҳамизга келаётган сайёҳлар эса асосан, тарихий обидаларни томоша қилиш ва зиёрат туризми учун келаётир.\nСурхондарёда экотуризм йўналиши ҳам анчагина истиқболли. Ҳудуднинг ўзига хос бетакрор табиати тоғ ва тиббиёт, агро-экотуризмини ҳам кенгроқ йўлга қўйишга имконият яратади. Вилоятнинг шимолий-ғарбий қисми Кўҳитанг, Бойсунтоғ ҳамда Ҳисор тоғлари билан ўралган.\nАна шу тоғлар бағрида Сариосиё, Денов, Олтинсой, Бойсун, Шеробод туманлари бор. Эндиликда бу тоғлар этакларида, Шеробод, Бойсун, Сариосиё туманларида тоғ туризми кластерлари фаолияти йўлга қўйилади. Кўҳитанг тоғлари этагида бунёд этилиши кўзда тутилган кластер таркибига қадим қадриятларга эга, табиати фусункор Шалқон қишлоғи, Хўжаикон туз кони ва сиҳатгоҳи, Шерободнинг машҳур анорзорлари киради. Бойсун тоғи кластерига эса машҳур Омонхона сиҳатгоҳи, Дарбанд қишлоғи, Зовбоши тоғли ҳудуди қамраб олинади. Ҳудудининг катта қисмини тоғлар ташкил этувчи Сариосиё туманидаги тоғ туризми кластерига эса Сангардак қишлоғи ва бетакрор Сангардак шаршараси, Узун туманининг Хонжиза қишлоғи киради.\nМазкур туризм зоналарида сайёҳлар учун барча шароитларга эга меҳмонхона ва сиҳатгоҳлар, туристик аҳамиятга эга бино ва иншоотлар бунёд этилиши кўзда тутилаётир. Тан олиш керакки, юқоридаги жойларнинг ҳамда воҳадаги бошқа экотуризм манзилларининг ҳолати кўнгилдагидек эмасди.\nХусусан, Омонхона ва Хўжаипок сиҳатгоҳларидаги тартибсизликлар, Сангардакдарё ёқасидаги тирбандликлар, Шал- қон адирликларида уюлиб қолган чиқиндилар кўнгилни хира қиларди. Эндиликда маҳаллий ҳокимият ва масъул идоралар вакиллари ҳамкорлигида бир қатор истиқболли лойиҳалар ишлаб чиқилмоқда, таъсирчан чоралар кўрилмоқда. Халқ депутатлари туман Кенгашларининг сессияларида экология ва атроф-муҳитни муҳофаза қилиш соҳасида амалга оширилган ишлар муҳокама қилинмоқда.\nҲудудларда, шаҳар ва туманлардаги табиатни муҳофаза қилиш инспекциялари тугатилиб, Сурхондарё вилояти экология ва атроф-муҳитни муҳофаза қилиш бошқармасининг атроф-муҳитни муҳофаза қилиш давлат инспекторлари шаҳар ва туманларга бириктирилди. Яъни экология, атроф-муҳитни муҳофаза қилиш ва табиий ресурслардан оқилона фойдаланишга доир қонун ижроси устидан давлат назоратини амалга ошириш мақсадида вилоят бошқармасида 110 нафар инспектор фаолият кўрсатади. Шундан шаҳар ва туманларга 78 нафар давлат инспектори бириктирилган.\nВоҳанинг асосий сув манбаларидан Қизилсув (Сариосиё, Денов, Шўрчи туманлари ҳудудидан оқиб ўтувчи), Қорасув (Бойсун, Музработ, Шеробод, Ангор туманларидан оқиб ўтувчи), Хўжаипок (Олтинсой тумани ҳудудидан оқиб ўтувчи) дарёларининг қирғоқбўйи атрофларини чиқиндилардан доимий тозалаб бориш талаб этилади.\nВилоят бўйича бир йилда атмосфера ҳавосига ташланаётган ифлослантирувчи моддалар миқдори жами 56,9 минг тоннани ташкил қилиб, шундан 94 фоизи ёки 53,7 минг тоннаси ҳаракатланаётган 128,6 минг дона автотранспорт воситасининг ҳиссасига тўғри келади.\nЭкотуризмни кенг миқёсда йўлга қўйишда вилоятдаги айрим ҳудудлар ўзига хос истиқболга эга. Масалан, ёзи иссиқ, қиш мавсуми ҳам анчагина илиқ келадиган Термизнинг иқлими ҳам ўзгача. Бу табиий иқлим шароити, экологияси бир қатор хасталикларга шифо бўлиши Жайронхона шифо ҳудуди мисолида ҳам исботланган. Бойсун туманидаги тоғли Мачай қишлоғи ва унга ёндош бир қатор қишлоқлар атрофида бир нечта жаҳонга машҳур ғорлар мавжуд. Зовталашсой дарасидаги Тешиктош ғоридан инсоният тамаддунининг неандертал типига оид 8-9 ёшли бола скелет суяклари ва ўша даврнинг ҳаётий намуналари топилган. Кейинги минг йилликларга тегишли Мачай ғори, Соҳибқирон ҳаёти ва ҳарбий ҳаракатлари билан боғланган Амир Темур ғори ҳам сайёҳларни қизиқтирмасдан қолмайди. У ердан инсон ақлини-да шоширадиган табиат мўъжизаларини ҳам истаганингизча топиш мумкин.\nБир сўз билан айтганда, вилоятда экотуризмнинг ривожланиши ҳудуд иқтисодиётининг ўсиши, аҳоли бандлиги ва фаровонлиги таъминланишида ҳам ўзига хос ўрин тутади.\nОлдинги Ҳайитдаги хайрли тўйлар


#WakeUpCall: Юлдузлар суриялик болалар учун - BBC O'zbek\n#WakeUpCall: Юлдузлар суриялик болалар учун\nДунё юлдузлари худди шу мақсадда янги флешмобга қўл уришди.\nТурли ижтимоий мулоқот тармоқларини ўзларига платформа қилиб олган юлдузлар "Ice Bucket Challenge" акциясининг муваффақиятини такрорлашмоқчи.\nЎтган июл ойидан бошлаб, жаҳон сиёсати, санъати, спорти ва маданиятининг кўзга кўринган намояндалари ўзларини музли сувга пишитиб, склероз хасталигига қарши курашга бош қўшишганди.\nУшбу хайрия акцияси АҚШ собиқ Президенти Жорж Бушдан тортиб, Facebook асосчиси Марк Цукерберг, Microsoft ширкатининг собиқ раҳбари ва дунёнинг "энг бой одами" Билл Гейтс, америкалик юлдуз хонандалар Жастин Тимберлейк, Женнифер Лопес, Жастин Бибер, Леди Гага, машҳур телебошловчи Опра Уинфри ва эр-хотин Девиду Виктория Бекҳемларнинг ҳам эътиборини ўзига тортганди.\nАгар, айрим маълумотларга таянилса, "Ice Bucket Challenge" хайрия акцияси доирасида озмунча маблағ йиғилмаган: Бир ойнинг ўзида 100 миллион АҚШ долларига яқин пул тушган.\nШу орада музли сувга пишганларнинг биргина Facebook да жойлаштирган видеолавҳаларининг сони икки ярим миллионтага яқинлашган бўлса, уни қайта юклаб олган, шарҳлаган ёки ёқтирганларнинг сони 28 миллионга етган.\nХабарларга кўра, янги хайрия акциясида ҳам аллақачон Британия ва Америкадаги бир қанча юлдузлар иштирок этиб бўлишган.\nХудди "Ice Bucket Challenge"каби янги флешмобнинг ҳам ўзига хос тартиб-қоидалари мавжуд.\nҚай бир соҳада юлдуз бўлманг, энг аввало шундоққина уйқудан кўз очган онингиз муҳрланган суратингизни #wakeupcall хештеги остида чоп этасиз.\nКейин эса, худди шу суратингиз баҳона қолганларни БМТ ЮНИСЕф Болалар жамғармасининг Суриядаги фаолияти учун пул йиғишга даъват қиласиз.\nТўғри, янги флешмобнинг "Ice Bucket Challenge" га етишига ҳали кўп вақт лозим бўлади.\nАммо машҳур модель Наоми Кэмпбелл, таниқли қўшиқча Натали Имбрулья, кўпчиликка яхши таниш актёр Стивен Фрай, Top Gear автомобиль шоуси олиб борувчиси Жереми Кларксон ва жаҳон ошхонасида ўз ўрнига эга ошпаз Хестон Блументаль аллақачон ўз суратларию даъватлари билан бўлашиб бўлишган.\nБу флешмобда #wakeupcall хештеги икки хил маъно касб этади:\nБиринчидан, бу хештег суратнинг шундоққина уйқудан уйғонганингиз билан олингани,..\nИккинчидан, Суриядаги болаларнинг аянчли аҳволига жадаллик билан эътибор қаратилиши лозимлигини англатади.\nХудди шунга ўхшаш флешмоб ўтган йил баҳорида Британияда роса оммабоп бўлганди.\nФлешмоб #nomakeupselfie хештеги остида ўтказилган ва юлдузлар пардозсиз қиёфалари акс этган суратлари билан саратон хасталигини тадқиқ қилиш ишлари учун маблағ йиғишганди.\nАммо бу онлайн хайрия акциясида фақат аёллар иштирок этишганди.\nТадқиқотчилар эса, худди шу манзарада нима учун бунга ўхшаш флешмоблар бунчалик оммабоп эканига саволига эътибор қаратишган.\nУларнинг айтишларича, акциялар хайрия мақсадларини кўзлашдан ташқари, бошқаларнинг кўзи ўнгида сизнинг обрўнгизни кўтаради, ҳамманинг диққат-эътиборига тушасиз.\nОддий одамлар эса, флешмоблар баҳона ўзларини юлдузларга яқинроқ ҳис қилишади, машҳурлар билан бир акцияда иштирок этиб, улар қилаётган ишни такрорлашаётганидан мамнунлик туйишади.\nПрезидент билан ҳазиллашманг. Ёки ўйнашмагин арбоб билан...


Кўз сили касаллиги: тасниф, ташҳис ва даво — silning-davosi-bor.uz\nСил касаллигини келтириб чиқарувчи бактериялар Немис олими Роберт Кох томонидан 1882 йил 24 мартда кашф этилган.\nСил касаллигида сил таёқчаларини сил дориларига чидамли тури (L-формаси, МЛУ, ШЛУ) пайдо бўлиши мумкин. Мазкур касаллик юқумли ҳисобланиб, уни сил таёқчалари (Кох бактерияси) келтириб чиқаради, бу касалликнинг ўзига хослиги сурункали тўлқинсимон кечиши билан бошқа хасталиклардан ажралиб туради. Сил касаллигинниг қўзғатувчилари нафас олиш ва ҳазм қилиш системаси орқали организмга тушиб, асосан ўпка тизимини шикастлайди.\nМазкур касаллик соч ва тирноқдан бошқа барча орган ва тўқималар, яъни ўпка, бош мия, кўз, тери, суяк, бўғимлар ва лимфа безлари, ичак, буйрак, жинсий аъзоларни ҳам зарарлайди. Бугунги суҳбатимизда кўриш аъзолари, яъни кўзда учрайдиган сил касаллигининг таснифи, кўз силининг турлари ва уни даволаш тартиби хусусида газетхонларни қизиқтирган саволлар билан Республика ихтисослаштирилган кўз микрохирургия маркази Хоразм вилояти филиали офтальмолог-шифокори Одилбек Курязовга юзландик.\nГематоген увеитлар. Улар олдинги (ирит, циклит, иридоциклит) ва орқа увеитларга (хориоидит, хориоритинит) бўлинади.\nКўз олди тўқималари сили.\nКўз сил – аллергик касалликлари. Улар ўткир бошланиши, қисқа давом этиши ва тез-тез қайталаниб туриши билан тарифланади.\nАнамнезни мақсадга мувофиқ ойдинлаштириш (сил касаллиги билан контакт борлиги, илгари кўз силини ўтказганлиги ва бошқалар.)\nКўкрак қафаси флюорографияси, кўрсатма бўлганда, кўкрак ички лимфа безларида ва ўпкадаги сил ўзгаришларининг фаоллигини аниқлаш мақсадида рентгенологик текширув ўтказилади.\nЎпка, томир олди лимфа тугунлар, аниқланган суякли ўзгаришлар фаоллигини рентгенологик аниқлаб бўлмаса, томография текшируви ўтказилади.\nТомир олди лимфа безларининг катталашуви ва катта петрификатларни аниқлашда бронхоскопия текшируви ўтказилади.\nПериферик лимфа тугунларининг ҳолатини текшириш.\nКўрсатма бўлганида, қорин бўшлиғини рентгенологик текшируви, уролог ва гинеколог маслаҳатлари.\nСийдик ва бронхлар чайиндиси, сил бактерияларини аниқлаш учун балғамни экиш.\nБошқа сурункали инфекцияларни бартараф этиш: захм (сифилис), токсоплазмоз, бруцеллёз, ревматизм, саркоидоз, вирусли касалликлар.\nИммундиагностика, in vitro ўтказилиб, бемор қонида туберкулинга нисбатан гуморал ва ҳужайравий антитанани аниқлашга асосланган.\nТуберкулин-диагностика. Кератит, склерит, увеитлар этиологиясини аниқлашда катта аҳамиятга эга. Кўз силини аниқлашда терида туберкулин синовлари ўтказилади: тери ичи Манту синамаси, Градуирланган Манту синамаси, тезлаштирилган Манту реакцияси.\nСиновчи даволаш (тест-терапия). Бундай даволашни ноаниқ этиологияли увеитларда қўллаш маслаҳат берилади. Туберкулостатик препаратлар бир ой давомида қўлланилади. Даволаш самарали бўлганда увеитнинг сил этиологиялилиги тахмин аниқланади.\nТАВСИЯ ЭТАМИЗ: Янгича усуллардан фойдаланиб\nСуҳбатдош журналист Дилрабо Жуматова.\nАввалги мақола: USAID ва Ўзбекистон ҳукумати силга барҳам беришда ҳамкорлик қилади\nНавбатдаги мақола: “ОҚ МОЙЧЕЧАК” — силга қарши курашиш рамзи


Йохан Кройфф вафот этди » Скачать музыку бесплатно новинки музыки 2016-2017\nКомментариев: 0 Просмотров: 119 Дата: 24-03-2016, 18:24 Бугун, 24 март куни голландиялик афсонавий футболчи ва мураббий Йохан Кройфф 68 ёшида оламдан ўтди. Бу ҳақда у ҳақдаги сайтда маълум қилинди. 20 асрнинг энг кучли футболчиларидан бири сифатида тилга олинган Кройффнинг ўлимига саратон хасталиги сабаб бўлди. Кройфф футболчилик фаолиятининг катта қисмини «Аякс» ва «Барселона» жамоаларида ўтказган. У 9 марта Голландия чемпиони бўлган, ЕЧЛда бош кубокни 4 марта боши узра кўтарган, Испания чемпиони ва 1974 йилги жаҳон вице- чемпиони ҳисобланарди. - деб хабар бермоқда Stadion.uz нашри.


Ҳозирча коронавирус инфекциясидан қайта зарарланиш ҳолати расман тасдиқланмаган. Мутахассиснинг айтишича, қайта касалланиш ҳолати кузатилган тақдирда ҳам касаллик анча енгил кечади.\nСоғлиқни сақлаш вазирлиги матбуот хизмати вазирлик ҳузуридаги Коронавирусга қарши курашиш штаби аъзоси Нурмат Отабеков билан боғланиб, коронавирус инфекциясига қайтадан чалиниш ҳолатлари ҳақида тарқалган хабарлар юзасидан изоҳ олди.\n«Ушбу саволга жавоб беришдан аввал дунё ҳамжамиятида бўлаётган воқеа ва ҳодисаларга эътибор қаратсак мақсадга мувофиқ бўларди.\nБаъзи давлатларда ушбу касаллик билан қайтадан касалланиш эҳтимоли борлиги, ҳатто иккинчи марта касалланган беморлар қайд этилгани ҳақида маълумотлар учраб турибди. Лекин бугунги кунда аниқ айтишимиз мумкинки, касалликнинг ўнинчи кунидан бошлаб беморда Covid-19’га қарши мукаммал иммун тизими шакллана бошлайди. Ўз тасдиғини топган яна бир жиҳат шуки, касалликни оғирроқ бошдан кечирган инсонда шаклланган иммун тизими анча мустаҳкамроқ бўлади.\nҚолаверса, дунёда ёппасига ҳаммада Covid-19 қайтадан қайд этилиши тўғрисида бирорта ҳам асосланган илмий маълумот йўқ.\nCovid-19 янги касаллик бўлиб, уни тўлиқ ўрганиш бўйича изланишлар ҳали охирига етгани йўқ. Аммо касалликни бошдан ўтказган одамда уни ушбу касалликдан кейинчалик ҳам ҳимоя қилишга қодир иммунитет шаклланиши тўғрисидаги асосли маълумотлар кишини қувонтиради.\nАгар шу касалликнинг мутацияга учраган вируси билан ёки айнан Covid-19 билан узоқ муддатдан кейин яна рўбару келадиган бўлсак ҳам, иммун тизими хотирасида ушбу касалликка қарши антитаначалар ишлаб чиқарилгани ҳақида ахборот мавжуд бўлади.\nУшбу антитаначалар касаллик билан кураша олади. Демак, ҳатто иккинчи марта Covid-19 қайд этилса ҳам, у жуда енгил кечиши мумкин. Яъни иммун тизими хотирасида антитаначалар ишлаб чиқарилгани ҳақида ахборот борлиги – касалликдан тезда соғайиб кетиш эҳтимолини юзага келтиради.\nОдам хотирасидан кўп нарса чиқиб кетиши мумкин, лекин иммун тизими хотирасидан ҳеч қачон ҳеч нарса чиқиб кетмайди. Ҳатто касалликдан кейин ҳосил бўлган антитаначалар титри кам бўлса ҳам, улар касаллик билан кураша олади», деган Нурмат Отабеков.\nМутахассис коронавирус бемор организмида узоқ вақт сақланиб қолиши ҳам мумкинлигини айтиб ўтган.\n«Аҳоли орасидаги суҳбатлар давомида икки марта Covid-19 билан касалланганини айтаётганларни ҳам учратиб турибмиз. Агар шу каби ҳолатлар лабораторияда Covid-19 вируси борлиги тасдиқланган тақдирда ҳам, биз бунга битта касаллик билан иккинчи марта касалланди, деган фикр билан қарашимиз керак эмас. Буни шу билан изоҳлаш мумкинки, касаллик юқтириб олган организм ундан тўлиқ тузалиб улгурмаган ёки лаборатория текширувларида тест системалар билан боғлиқ муаммолар бўлган бўлиши мумкин.\nCovid-19 бир одамда узоқ муддат сақланиб қолиш эҳтимоли йўқ эмаслигини ҳам унутмаслигимиз лозим. Айтайлик, бемор даво курсини қабул қилиб бўлгач, таҳлил ўтказилганида манфий натижа қайд этилган ва у ўзини соғайган деб ҳисоблаган. Аслида эса тузалмаган. Кейинчалик мусбат натижа қайд этилиши беморда қайтадан касалландим, деган фикр шаклланишига асос бўлиши мумкин.\nШунингдек, Covid-19’ни иккинчи марта юқтириб олиш ҳолати тўлиқ исботланиши учун геном даражасида таққослаш ўтказиш керак бўлади. Яъни қуйидаги саволга жавоб топишимиз лозим: беморда касалликни яна айнан ўша вирус чақирдими ёки бошқа бир вирусми? Биринчи ва иккинчи ҳолатда геном (ирсият) даражасида солиштириш ўтказиш орқалигина бемор Covid-19’ни қайтадан юқтириб олди, деган фикрга келишимиз мумкин.\nCovid-19 билан рўбарў келганимизга қарийб бир йил бўляпти, у тўғрисида кузатувлар ҳали жуда кам. Балки бир муддат ўтгандан сўнг аниқ хулосалар айтишимиз мумкин бўлар. Ёки вақт ўтиши билан иммун тизими кўрсаткичларида ҳам бирмунча пасайиш, сусайиш каби аломатлар кузатилиши мумкин. Балки биз Covid-19 штамми билан чақирилган касалликдан кейин тўлиқ турғун иммунитет шакллантирармиз, балки бу йўналишда эмлаш тадбирлари ёрдам берар.\nҲозирча кузатувлар муддати жуда кам. Ҳали ҳосил бўлган иммун тизими неча йилгача давом этиши бўйича аниқ прогнозлар қилиш қийин. Лекин шу эпидемик мавсумда бир марта касалланган одам иккинчи марта касалланиш эҳтимоли йўқ», деган штаб аъзоси.


Андижонда ёнғинни ўчириш вақтида бўлинма командири...\n27.10.2019 14:49 0 2869\nАндижон шаҳридаги цехлардан бирида содир бўлган ёнғинни ўчириш вақтида ўт ўчирувчи вафот эди. Бу ҳақда Ўзбекистон Республикаси ФВВ ЁХББ ОАВ билан ҳамкорлик қилиш бўлинмаси хабар бериб ўтди.\n2019 йилнинг 25 октябрь куни соат 23:36 да Андижон шаҳри Сой кўчаси 5-уйда жойлашган Кичик саноат зонаси ҳудудидаги цехларда ёнғин содир бўлаётганлиги ҳақида ёнғин-қутқарув хизматига хабар келиб тушган.\nХабар асосида ёнғинни бартараф этилишига 18 та техника жалб этилган, шулардан 16 таси автоцистерналар, 2 таси махсус ёнғин ўчириш автомобиллари, вилоят ФВБ Қутқарув гуруҳи, «Андижончироқ» АЖдан 1 та қўшимча автомобил ва Андижон шаҳар Ободонлаштириш бошқармасининг 4 та сув ташувчи автомобиллари. Биринчи бўлинмалар воқеа жойига 23.40да етиб борганда, «DINAR TEXTILE» МЧЖга қарашли ишлаб чиқариш цехининг том қисми очиқ аланга билан ёнаётгани маълум бўлган. Кўрилган тезкор ҳаракатлар натижасида ёнғин соат 00:30 да ўраб олиниб, 02:45 да бартараф этилган. Ёнғин оқибатида «DINAR TEXTILE» МЧЖга қарашли қуритиш, матога ишлов бериш, маҳсулотларни сақлаш омбори ва бўёқлаш цехларининг ҳамда жамият маъмурий биносининг томи ва ички қисмлари тахминан 1500 кв.метр майдонда ёниб зарарланган.\n«DINAR TEXTILE» МЧЖнинг маъмурий биносининг 3-қаватида ёнғинни ўчиришга жалб этилган Андижон вилояти Ёнғин хавфсизлиги бошқармаси 1-сонли Касбийлаштирилган ёнғин хавфсизлиги қисми навбатчилик сменалари ёнғин ўчириш экипажи бўлинма командири Ж.Н. 2-қаватга тушиб кетиши натижасида тан жароҳати олган. Унга биринчи тиббий ёрдам кўрсатилиб, РШТЁИМ Андижон филиалига олиб борилган ва кўрсатилган тиббий муолажаларга қарамасдан вафот этган.\nЁнғиндан ишлаб чиқариш чецининг тахминан 1200 кв. метр майдони сақлаб қолинган. Ёнғин сабаби ва моддий зарар миқдори аниқланмоқда. Ёнғин ҳолати юзасидан Андижон шаҳар прокуратураси томонидан терговга қадар текширув ишлари олиб борилмоқда.\nXabar.uz таҳририяти ўз хизмат вазифасини ўтиш чоғида вафот этган ўт ўчирувчининг яқинларига ҳамдардлик билдиради.


Қозоғистон расмийлари матбуотдан Назарбоевнинг масхарабоз графит суратини олиб ташлашни талаб қилди (видео)\nҚозоғистон Ахборот ва ижтимоий тараққиёт вазирлиги (ҚАИТВ) Медиазон интернет -ресурсидан Нурсултон Назарбоевнинг девор тасвири ўзгартирилганидан кейин уни олиб ташлашни талаб қилди.\nГрафитда Назарбоев клоун бурун билан тасвирланган, бўлим таҳририятга ушбу фотосуратнинг нашр этилиши Назарбоевнинг шаъни ва қадр-қимматига тажовуз қилиш ва бошқа тажовуз қилиш моддаси бўйича жиноий жавобгарликка тортилиши билан таҳдид қилган. Бунинг учун Қозоғистонда жаримага тортиш, ахлоқ тузатиш ишлари, чеклаш ёки уч йилгача озодликдан маҳрум қилиш билан жазоланиш мумкин.\nНомаълум ижодкорлар собиқ президентга америкалик комикслар қаҳрамони Жокерга ўхшатиб кетишди, унга масхарабоз бурун ва бир нечта ёзувларни қўшишди.\nТаҳририят маълумотларига кўра, ҚАИТВ «тавсияномаси» эълон қилинганидан уч кун ўтиб, 22 июлда қабул қилинган. Унда вазирлик жиноят кодексининг собиқ президентнинг «оммавий ҳақорат ва шаъни ва қадр-қимматига бошқа тажовузларни», шунингдек, унинг тасвирларини «таҳқирлашни» тақиқловчи моддасини «эслатди». Бу Жиноят кодексининг 373-моддаси бўлиб, бунинг учун энг юқори жазо — уч йилгача озодликдан маҳрум қилиш.\nМедиазона тасвирни ўчирмади, балки унга шундай фильтр қўлладики, ундаги Назарбоевнинг юзини таниб бўлмайдиган бўлиб қолди ва фақат масхарабознинг юзининг контурлари кўриниб турарди.\nАсл фотосурат RUKHнинг Инстаграм аккаунтига тегишли. Олмаотада 8 июль куни клоун бурни ва “Cancel” ёзуви билан ёш Назарбоевнинг стрит артда сурати пайдо бўлди. Бундан олдин, май ойида Назарбоевнинг графитида “Cancel” ёзуви пайдо бўлиб, у собиқ президентнинг пешонасига қўйилган эди. «Қозоғистон қишлоғи» нашри ушбу ёзув билан графитнинг фотосуратини нашр этди, аммо Ахборот вазирлиги сўровидан сўнг у ҳам тасвирни хира қилди. Ушбу девор ҳам тезда бўялган.\nИккала ҳолатда ҳам, газетада ёзилишича, Назарбоевнинг юзидан ташқари, #Қазақкоктеми хештеги стрит артда пайдо бўлган, у Назарбоевга бағишланган стрит артда тез-тез ишлатилади. 2020 йил февраль ойида Коктем-2 микрорайонидаги турар-жой биносида Назарбоев ва Қозоғистоннинг амалдаги президенти Қосим-Жомарт Токаевнинг «Оскар бўлмаган паразитлар» ёзуви туширилган портретлари пайдо бўлди.


Жамиятда вакцинанинг акс таъсири ҳақидаги бўлар-бўлмас, шубҳали хабарларга ишониш тенденцияси юзага келиб қолган — депутат - Халқ сўзи\n17:52 22 Июнь 2021 Жамият\nЎзбекистон ҳам Хитой ва бошқа мамлакатлар қаторида қатъий карантин чораларини татбиқ этган мамлакатлар сирасига кирди.\nЎтган давр мобайнида мамлакатимизда коронавирусга қарши кураш, унинг профилактикаси ва даволаш усуллари бўйича салмоқли тажриба тўплади. Бир қарашда уринишларимиз зое кетмагандек, шифокорларнинг муносиб меҳнати ва карантин қоидаларига риоя қилингани ҳисобига ушбу инфекция билан касалланиш ҳолатлари камайгандек бўлди.\nЎтган йилги карантин чекловлари бекор қилиниб, вазият яхши томонга ўзгарганига алданиб, аниқроғи ўзимизни ўзимиз алдаб, бу жиловланмаган офатни масофа сақлаш, ўзимизни яккалаш, шахсий гигиена қоидаларига қатъий риоя этиш билан даф қилишимиз мумкинлигини ёдимиздан чиқариб қўйдик, назаримда. Йўқса шу кунларда касалланиш даражаси яна кескин ошаётгани ҳақидаги хабарлар тез-тез қулоғимизга чалиниб қолмаган бўларди.\nКоронавирус хасталиги ҳали тўлиқ ўрганилмаган ва ҳозирги кунга қадар изланишлар давом этаётган касалликдир. Олимлар ушбу касаллик билан қайта касалланиш мумкинлигини инкор этмаяпти ва уларнинг фикрига кўра касаллик иммунитети паст, сурункали касаллиги бор ва касалликка қарши антитаначалари кам бўлган беморларда учраши мумкинлигини таъкидлашмоқда. Изланишлар ушбу беморларда аниқланган вируслар жуда кўп маротаба мутацияга учраганини ҳам кўрсатмоқда.\nШу билан бирга, таъкидланишича, касаллик юқишининг эпидемик жараён занжирини узиш учун аҳолининг камида 60-70 фоизида иммунитет мавжуд бўлиши керак.\nКоронавирусга қарши эмлаш эса пандемияни жиловлашга ёрдам беради. Вакциналар иммунитет тизимингизни мустаҳкамлаб, cизга юқиши мумкин бўлган вирусларга қарши курашишда иштирок этади. Биз эмлаш орқали нафақат ўзимизни, балки атрофимиздагиларни ҳам ҳимоя қиламиз.\nШу боис Ўзбекистонда коронавирус инфекциясига қарши эмлашни ўтказиш алгоритми ва алоҳида тартиби ишлаб чиқилган .\nЯъни, биринчи навбатда коронавирус юқиш хавфи даражаси юқори бўлган шахслар, жумладан 65 ёшдан ошган қариялар ва кексалар, сурункали касалликлари бор шахслар, тиббиёт ходимлари, мактаб ва мактабгача таълим ташкилотлари ҳамда олий таълим муассасалари ходимлари, аҳоли билан бевосита мулоқотга киришадиган ҳуқуқни муҳофаза қилувчи органлар ходимлари эмланиши кўзда тутилди.\nТошкент ва Нукус шаҳри ҳамда вилоятлар марказларидаги 3 138та эмлаш пунктлари ва 862та ҳаракатдаги тиббий бригадаларида биринчи навбатда 65 ёшдан катталар ва коронавирус инфекциясини юқтириб олиш хавфи юқори бўлган тиббиёт ходимлари эмланмоқда.\nБундан ташқари, Республика махсус комиссиясининг Олий Мажлис Қонунчилик палатаси депутатлари ва илмий марказлар олимлари иштирокида навбатдаги кенгайтирилган йиғилишида мамлакатимизда коронавирус билан боғлиқ эпидемиологик вазият ҳамда ушбу инфекция билан касалланиш ҳолатларини олдини олишга қаратилган масалалар муҳокама қилинди.\nШу йиғилишда 50 ёш ва ундан катта ёшдаги фуқароларни ҳамда олий таълим муассасалари профессор-ўқитувчиларини хавф ости гуруҳига мансуб аҳоли қатлами қаторида босқичма-босқич Давлат бюджети маблағлари ҳисобидан эмлаш тадбирларини жадаллаштириш бўйича кўрсатмалар берилди.\nШу кунларда оммавий ахборот воситалари орқали касаллик яна кескин ошаётгани билан боғлиқ хабарлар билан танишар эканман, махсус шифохоналарнинг аксариятида кекса онахон ва отахонларимиз касалликнинг асоратлари билан курашаётганини кўриб, очиғи, таъсирландим. Ахир, хонадонимизга нур, зиё олиб кирувчи, давраларимизнинг тўрида ўтирувчи нуроний отахон-онахонларимизни бундай оғир алфозда кўришдан бошқа азоб бўлмаса керак.\nЭнг ёмони, касалхонада журналистга интервью бераётган отахон-онахонларимизнинг деярли барчаси ўз вақтида вакцинани қабул қилишдан бош тортгани ва эмлаш мавзусига жиддий эътибор беришмаганини маълум қилмоқда.\nАфсуски, жамиятимизда билиб-билмай, мутахассисларнинг тавсиясига амал қилмай, давлат томонидан қаратилаётган эътиборга беписанд бўлиш, вакцинанинг акс таъсири ҳақидаги бўлар-бўлмас, шубҳали хабарларга ишониш тенденцияси юзага келиб қолган.\nБу каби ҳолатларнинг юзага келиши, авваламбор одамларимизнинг вакцина ва унинг турлари, уни қабул қилишнинг ўзига хос жиҳатлари ва таъсирлари ҳақидаги маълумотларнинг етарли эмаслиги билан боғлиқ, деб ўйлайман. Шу боис эмлашнинг фойдали жиҳатлари ва уларнинг турлари ҳақидаги мавзулардаги ижтимоий реклама, тарғибот-ташвиқотни кучайтириш ишларини янада жадаллаштиришимиз лозим.\nИнсон саломатлигидан-да муҳим ва қимматли бойлик йўқ. “COVID-19»ни келтириб чиқарадиган вирус эса жуда осон юқади. Халқимизда ушбу касалликка қарши иммунитетни шакллантирмай туриб, вакциналарни қабул қилмасдан туриб, унга қарши самарали кураша олмаймиз.\nОлий Мажлиси Қонунчилик палатаси


24190 Ўқиш режими + -\nСавол: Ҳовуз ёки сув турадиган идишга калтакесак тушиб қолса, сув нажосат бўладими?\nЖавоб: Калтакесакда ҳаром бўлган оқувчи қон йўқ. Шунинг учун у суви бор идишга тушиб ўлиб қолса ва ҳатто титилиб кетса ҳам, сув нопок бўлиб қолмайди.\nمَوْتُ مَا لَيْسَ لَهُ نَفْسٌ سَائِلَةٌ فِي الْمَاءِ لَا يُنَجِّسُهُ كَالْبَقِّ وَالذُّبَابِ وَالزَّنَابِيرِ وَالْعَقْرَبِ وَنَحْوِهَا\n«Кана, пашша, ари ва чаён каби оқувчи қони бўлмаган жониворларнинг сувда ўлиб қолиши сувни нажосат қилмайди (Баҳрур роиқ шарҳу Канзуд дақоиқ).\nУшбу қоидага биноан калтакесак ҳам оқувчи қони йўқ бўлгани учун сувни нопок қилмайди.\nقَولُهُ أو سَامَ أبرصُ وَفِي الجَوهرةِ بِتشديدِ المِيمِ الوَزغُ الكَبِيرِ.\n«Сом абрас» «Жавҳара»да келтирилишича мимнинг ташдиди билан катта калтакесак (сувни нажосат қилади) дейилган» («Ал-Жавҳарутун наййира». Ж. 1. – Б. 18)\n«Қудурий»нинг шарҳи бўлмиш «Жавҳаратун наййира»да калтакесакларни икки қисмга бўлганлар. Биринчиси катта, яъни оқар қонга эга калтакесак, иккинчиси оқар қони йўқ кичкина калтакесак. Кичик калтакесаклар одамлар яшайдиган шаҳар-қишлоқларда учрайди. Оқар қони бор катта калтакесак дашт, чўлларда яшайди.\nОқувчи қони бўлмаган жониворлар, гарчи уларни ейиш ҳаром бўлса-да, нопок эмаслар. Агар улар сув, шўрва каби таомларга тушиб қолса, уларни нопок қилмайди. Демак, калтакесак бирор таом ёки ичимликка тушиб қолса, уни нопок қилмайди.\nوَمَوتُ مَا لَيسَ لَهُ دَمٌ سَائِلٌ لا يُنجِّسُ الماءَ وَلا غَيرَهُ إذا وَقَعَ فِيه فَماتَ أو مَاتَ ثُمَّ وَقعَ فِيه وَذَلَكَ كَالبَقِّ أي البَعُوضِ وَالذبابِ والزنابيرِ بِجمِيعِ أنواعِها\n«Кана, пашша ва барча турдаги ариларга ўхшаш оқувчи қони бўлмаган жониворларнинг сувда ўлиб қолиши ёки ўлган ҳолда сув ёки ун (озиқ овқатлар, ичимликлар) каби нарсаларга тушиши уларни нажосат қилмайди» («Ҳалаби кабийр». – Б. 164).\nСАВОЛ: Аёлларда тез-тез оқчил оқма келиб туради. Агар у махраждан бир дирҳамдан кичик тарқалган бўлса, истинжо қилмаса ҳам бўлганидек, таҳорат қилмаса ҳам бўладими?\nЖАВОБ: Мазкур оқ рангли суюқлик таҳоратни кетказувчи нарсалардан ҳисобланади. Шунинг учун бундай ҳолатларда янгидан таҳорат қилинади.\n«Ҳозир ўзимнинг эски фильмларимни кўриб қолсам, дарҳол телевизорни ўчириб қўяман. Қанчалик пасткаш ва юзсиз бўлганман. Ҳар сафар турмуш ўртоғи ва фарзандлари давоми...\n10:41 / 01.01.2017 1175\nУй орасталигига оид топқирликлар (сақлаб қўйишингизни тавсия қиламиз!)\nБўялган полларни ювиш учун сувга 12 ош қошиқ нашатир спиртини қўшиш керак. Ошхона кафелларидаги ёғли доғларни кетказиш учун чорак стакан чой содасини сув давоми...\n23:22 / 22.02.2017 9243\n«Эрурсиз барча оламларга раҳмат, ё Расулуллоҳ!» танловининг 3-йўналишига оид 5-мақола\nОиламизда Мавлид Бизнинг оиламиз жуда ҳам катта. Бизнинг уйда ҳар йили Мавлид ойида Мавлид маросими бўлади. Бу маросимда пайғамбаримиз Муҳаммад соллаллоҳу давоми...\n02:11 / 12.12.2017 986\nОдамлар нима учун рўза тутмайдилар\n00:51 / 05.06.2018 1304


ИнтерФУТБОЛ :: Матёқуб Матчонов: Миллий терма жамоамиз жаҳонда ўз ўрнига эга бўлишини истаймиз\nМатёқуб Матчонов: Миллий терма жамоамиз жаҳонда ўз ўрнига эга бўлишини истаймиз\nЎзбекистон Республикасида хизмат кўрсатган артист, эл ардоқлаган санъаткор, ўзбек театр ва кино санъатида ўзининг ёрқин ва бетакрор роллари билан ўчмас из қолдира олган инсон Матёқуб Матчонов “UzReport TV” телеканали мухбири билан бўлиб ўтган суҳбат чоғида миллионлар ўйини бўлмиш футбол хақида қуйидаги фикларни билдириб ўтди:\n«Футбол азал-азалдан халқ ўйини ҳисобланиб, ёшу қари ушбу спорт турини жуда ҳам яхши кўради, севади. Шу қаторда мен ҳам футболни жудаям яхши кўраман. Айниқса, ўзимизнинг ўзбек футболини ашаддий шинавандасиман десам ҳам бўлади. Миллий футболимиз жаҳонда ўз ўрнига эга бўлишини, янада юқори чўққиларни забт этишини ҳар бир футбол мухлиси сингари жуда ҳам хоҳлайман. Шу ўринда мени жуда ҳам хурсанд қилган нарсага тўхталиб ўтмоқчи эдим. Хабарингиз бор, Ўзбекистон футбол федерациясига ҳозирда янги раҳбарлар, ёш мутахассислар, хуллас янги жамоа йиғилиб, бир қатор ислоҳотларни амалга оширишмоқда, долзарб ўзгаришлар қилинмоқда.\nЎзбекистонимиз мустақилликка эришганига 26 йил бўлган бўлса, шу вақт ичида футболимизнинг олдинги мавқеи қайсидир маънода йўқолиб қолгандек туюлмоқда. Мустақилликдан олдинги даврда Ўзбекистоннинг миллий терма жамоаси бўлмаганлиги сабабли барчамиз “Пахтакор” жамоасига мухлислик қилганмиз. Мустақилликнининг дастлабки даврларида футболимиз оз-моз муваффақитга эришган бўлса-да, вақт ўтиб футболимизда орқага кетиш кўзга ташланди.\nЎзбекистон Футбол футбол федерациясига Умид Аҳмаджоновнинг раҳбар этиб тайинланиши мени жуда хам хурсанд қилди. Чунки Умид Аҳмаджонов Ўзбекистоннинг турли ҳудудларида истиқомат қилаётган, спортчи бўлишни ўз кўнглига мақсад қилиб туккан ёшлардан ўз ёрдамини аямайдиган, уларга иқтидорини намоён қилиши учун имконият яратиб бера оладиган ажойиб инсон. Умид Аҳмаджоновни Паралимпия қўмитасида ишлаган пайтларидан яхши биламан. Паралимпия жамоамиз қатнашган Осиё чемпионатига улар билан бирга бориб мухлислик қилган эдим. Ўша жамоадаги 22 нафар спортчи 28та медалга эга чиққан эди. Адашмасам шулардан 18 таси олтин медаллар бўлган. Унинг бу хизматларини қўрқмасдан қаҳрамонлик деб айта оламан. Рио-де-Жанейродаги мусобақада ҳам Умиджоннинг қўл остидаги йигитлар умумжамоа ҳисобида 6- ўринни қўлга киритган эди. Бу ишлар футболимизга ҳозир мана шундай жонкуяр, фидокор, жафокаш ўз юртига, халқига хизматини аямайдиган инсон раҳбар бўлганидан далолат беради.\nОлий лигамиз жамоалари 16 тадан 12 тага туширилди. Бунинг ортида қандай маъно кўриш мумкин? Энди бундан буёғига салмоқ эмас, сифат олдинга чиқади. Клубларимизда футболчиларнинг соғлом рақобати кучайиб, терма жамоамизга ҳам иқтидорли ва жонкуяр спортчилар кўпроқ етишиб чиқа бошлайди. Мен футбол мутахассиси бўлмасамда, бу инсоннинг амалга ошираётган ислоҳотларини тўғри деб ҳисоблаб, тўлиқ қўллаб қувватлайман. Ўзимнинг санъатим орқали футболимизга қандайдир фойдам тегса, бундан фақат хурсанд бўламан.\nХоҳлардимки, футболчиларимиз жаҳон футболи ареналарида ўз юзига эга бўлса, ўзининг сўзини айта олса. Ўзбекона футболни бутун дунёга намойиш қилса. Футболимизнинг янги раҳбари бу ишларни амалга ошира олишига иймоним комил. Бу ўзгаришлар бежизга бўлаётгани йўқ. Эътибор берган бўлсангиз олдинги раҳбарлар миллий терма жамоамиз жаҳон чемпионатига чиқади деб ваъда бермаган эди. Ёш мутахассисларимиз эса аксинча дастлабки кунларданоқ ўз олдиларига аниқ мақсадларни қўйиб, терма жамоамиз жаҳон чемпионатига фақат иштирок учун эмас, балки ўз ўрнига эга бўлган жамоа сифатида чиқишига, мухлислар кўнглидан жой ола биладиган жамоа яратишга ҳаракат қилишмоқда.\nМени қувонтирган яна бир жиҳат шундан иборатки, Умид Аҳмаджоновнинг қўл остида йиғилган ёш мутахассислар мамлакатимиз раҳбарининг ёшларимиз учун яратган имкониятларга “лаббай” деб жавоб бериб, дадил олдинга интилишмоқда. Бутун футбол мухлисларимиздан федерациямизнинг ушбу профессионал мутахассислар жамоасини, раҳбарини қўллаб қувватлашларини сўрардим. Ишонаман, булар ўз айтган сўзининг устидан чиқа оладиган инсонлар. Бу инсонларга амалга ошираётган ишларида фақат муваффақиятлар тилайман.\nЯна бир ҳолатга тўхталиб ўтмасликнинг иложи йўқ. Охирги пайтларда мамлакатимизда малакали футбол мураббийлари етишмаётгани сабабли чет эллик мураббийлар таклиф қилинибди. Бу ҳолат нафақат ёшлар футболининг ривожланишига ҳисса қўшади, балки мураббийларни ҳам ўз устиларида кўпроқ ишлашга, улар билан рақобат қилишга ундайди. Бор кучни, бор урғуни ёшларга берар эканмиз, бу албатта футболимиз ривожига хизмат қилмай қўймайди. Чет элдан болалар билан ишлайдиган мутахассислар олиб келиниши олдинлари кузатилмаганидан хабардорсиз. Шу ишнинг ўзи ҳам болалар футболига катта эътибор қаратилаётганидан далолат эмасми?\nШу ўринда таъкидлаб ўтиш керакки, федерациямизда янги раҳбарлар иш бошлаганидан сўнг, шаффофлик кўзга ташлана бошлади. Масалан ФИФА ажратаётган маблағлардан тортиб, барча харажатлар нимага сарфланяпти, қаерга кетяпти, ҳаммаси хақида мухлисларимизга тўхтовсиз маълумотлар бериб борилмоқда. Мутахассисларимиз олдинлари турли давлатларга бориб келишарди, лекин сабаби оммага маълум қилинмасди. Ҳозир-чи, Кореага борадими, Японияга борадими, ёки Малайзия-ю Германияга борадими, мақсадлар аниқ айтиляпти, ҳисоботлари бериляпти. Бу мухлисларда қайтадан футболга бўлган ишончни қайтармоқда, эртанги кунга янги умидлар уйғотмоқда.\nМен ишонаман, биздан ҳам эртага албатта Мессилар, Роналдолар етишиб чиқади", - дейди Матёқуб Матчонов.\n20:05 Олимпия термамизга Любинко Друлович тайинланади, шекилли... (0)


16:12 / 19.04.2017 2675 pdf Ўқиш режими + -\nВақт сен асрашинг керак бўлган энг қимматли нарсадир. Сенда эса, у беҳуда ўтиб кеткмоқда.\nЯҳё ибн Бусайра.\nФахруддин ар-Розий ўзининг “Мафотийҳ ал-ғайб” асарида “Аср” сурасининг тафсирида: “Аллоҳ таоло “Аср” (вақт) билан қасам ичди. Чунки, вақтнинг ичида яхшиликнинг барча тури мавжуд; хурсандлиг-у ҳафалик, соғлиг-у касаллик, бойлиг-у камбағаллик унинг ичида пайдо бўлади. Умрни қадр-қиммат ва нафисликда ҳеч нарса ила ўлчаб бўлмайди. Агар минг йилни беҳуда сарфлаб, сўнг тавба қилиб, сизга умрингизнинг охирида саодат насиб этса, абадул-абад жаннатда яшайсиз. Шунда (сиз учун) энг шарафли нарса охирги лаҳзадаги мана шу ҳаётингиз эканини биласиз. Вақт энг қимматли неъмат бўлгани учун Аллоҳ таоло айнан у билан қасам ичиб, кеча ва кундуз инсон қўлдан бой бераётган фурсат эканига урғу берган. Қолаверса, замон (вақт) макондан афзалдир. Шунинг учун Аллоҳ таоло вақт билан қасам ичган. Вақт энг мукаммал неъматдир. Унда ҳеч қандай айб йўқ. Айбдор ундан фойдаланмаётган инсоннинг ўзидир”, деганлар. Шунинг учун вақтнинг қадрига етган зоҳид тобеинлардан бири Омир ибн Абду Қайсга бир киши: “Менга бирор нарса гапириб беринг”, деганида, унга: “Қуёшни ушлаб турсанг, гапириб бераман” (яъни, вақт тўхтовсиз ўтиб кетаверади. Ҳеч ортга қайтган эмас. Уни қўлдан бой берган одам ўзидан кўрсин. Энди уни тополмайди. Чунки, ҳар бир вақт ўз ҳақига эга. Кеча қилмаган ишимни бугун қилдим-ку, деган одам ўзини алдаяпти холос. Мен вақтимга хиёнат қилмайман. Хафа бўлма, вақтим йўқ.) деган эканлар.\nМашҳур адиб Али Тантовий эса: “Вақт жуда қисқа, ҳеч нарсага улгуриб бўлмаяпти, дейдиган одамга ҳайронман. Вақтни лоқайдлик, тартибсизликдан бошқа бирор нарса қисқартадими ўзи? Вақтининг баркасизлигига ўзи айбдор эмасми? Бунга бир мисол айтиб бераман. Масалан: Талаба имтиҳон бўладиган куни кечаси қанча китоб ўқишига бир қараб кўринг-а. Майли, ҳар куни шундай ўқисин демайман, боринг ана, ҳеч бўлмаса, бир ҳафтада ўшанча ўқиганида эди, алломаи замон бўлмасмиди?! У ўқимаса, вақт қисқариб қолган бўладими? Йўқ!\nЭй азизлар, соғлик, вақт, ақл, буларнинг ҳаммаси бойлик. Буларнинг барчаси бахтли бўламан деган кишиларга бахт ва саодатнинг калитидир”, деганлар.\nАллоҳ таоло барчамизни вақтни қадрига етадиган ва ундан фойдаланадиган кишилардан қилсин. Ўз айбини вақтга тўнкайдиганлардан бўлиб қолишдан Ўзи асрасин. Омин.\n“Қийматуз заман ъиндал-уламо” ва “Сувар ва ховатир”\n16:11 / 19.04.2017 2860\n16:13 / 19.04.2017 2860\n3092 16:09 / 19.04.2017\n2860 16:11 / 19.04.2017\n2690 16:03 / 19.04.2017\n1468 16:02 / 19.04.2017